text:
Industria i Turismo di Wellness por “boost” Kòrsou su ekonomia
Kòrsou Salú a selebrá World Wellness Weekend huntu ku 132 pais durante wikènt pasá, ku varios aktividat virtual i den naturalesa.
Industria i Turismo di Wellness por “boost” Kòrsou su ekonomia
Den kuadro di e World Wellness Weekend dia 18 i 19 di Sèptèmber 2021 Kòrsou Salú a organisá un wikènt ku e tema “Sea inspirá, sinti bo bon”, kargá ku aktividatnan virtual i den naturalesa. Meta di e evento tabata pa inspirá kada persona pa hasi algu pa su mes i den famia ku ta reflehá varios aspekto di Wellness i lagabu mira kiko bo por hasi pa bo sintibu bon i kon bo por kontribuí na un desaroyo di wellness na Kòrsou. Oradónan a duna for di diferente angulo un bista di Kòrsou kòmo un pais di Wellness.
Dokter Rob de Lannoy a splika ku e aspekto di mira bienestar no solamente komo bo estado di salú físiko ta ekistí hopi tempu i hasta ta bai bek te den tempu di Hippocrates i Galenius. E palabra wellness ta bin di un kombinashon di e palabranan Wellbeing i Fitness = Wellness i ta enserá un balanse entre estado di salú fisiko, mental, spiritual, intelektual, sosial i aspektonan okupashonal, finansiero, alimento i medio ambiente. Den e sentido ei wellness no ta nada nobo i no ta algu di Kòrsou so.
Wellness ta un fuente di entrada importante pa paisnan rònt mundu ku ta “cater” na e hende ku ta buska e balanse ku ta lague sinti bon. Eks Minister di Salubridat, Medio Ambiente i Naturalesa Suzy Römer a duna un bista di e maneho di Wellness ku ela traha i hiba huntu varios stakeholders. Ela ilustrá kon bo ta stimulá bo pueblo pa kome salú dor di planta su mes kuminda i stimulá agrikultura di un forma struktural i regenerativo. E eks mandatario a ilustra tambe kon grandi e industria ta i kuantu posibilidat tin si Kòrsou drenta den e niche di Turismo di Wellness. “Nos tin masha hopi di ofresé, masha hopi empresario ta aktivo den e sektor di Wellness Tourism i ta ofresé servisio i produktonan tantu na nos ku ta biba aki komo e bishitante”. “Nos naturalesa, influenshá pa nos laman, solo, flora i founa ta base pa bira un destinashon di wellness” e eks mandatario a duna di konosé. Karibe so, enkabesá pa Jamaica, ta bon pa mas di 300 bion na entrada generá pa medio di turismo di Wellness.
Kòrsou Isla di kurashon!
Korsou pa tradishon ta un sitio kaminda hende tabata bin pa rekuperá debí na e naturalesa i kombinashon di solo, laman i flora i founa i tambe e grado haltu di vibrashon energétiko ku tin riba Kòrsou. Rudolf de Wit a spliká ku tur tempu Kòrsou tabata un isla di Wellness. E nòmber di Kòrsou, originalmente Curação,
ta nifiká kurashon. Historia ta mustra kon den pasado promé e spañonan i den tempu kolonial e personanan sklabisa despues di e traspaso di Afrika pa Karibe, tabata keda Kòrsou paso nan tabata malu i a resultá ku nan tabata rekuperá.
Vortex
Olga Job, Wellness Coach internashonal a mustra ku Kòrsou ta situá net riba e ruta di frekuensianan di Vortex ku ta manda vibrashonan energétiko positivo riba Kòrsou. Na algun sitio na mundu manera na Peru, Sedona na Merka, Mexico, Egipto i Nepal tin konsentrashonan sumamente haltu di e energia di Vortex aki i Kòrsou ta nèt kaminda 3 di e frekuensianan aki ta kontra ku otro. Pa nos por benefisia di esaki i atrae bishitantenan ku ta bin pa hisa nan nivel di vibrashon i sinti nan mes bon, nos mester sòru pa e infrastruktura i e servisionan tei. Mas ku tur kos mester uni forsa pa por disfrutá di e benefisionan ku industria di Wellness ta trese pa nos. Nos mester tene Kòrsou limpi, nos hendenan mester mantené nan kurpa i mente sano dor di kome salú, hasi ehersisio i biba den harmonia ku naturalesa. Kòrsou tin tur kos pa bira un sitio rekonosé komo un sitio di Wellness. Korsou ta Bendishoná!
Wellness ta pa bo tambe
Aspektonan di nutrishon, imunidat i e importansia pa algun bia pa aña bo detoxifiká bo kurpa pa elimin’a i evita malesanan manera e.o. kanser i Covid-19 a keda enfatisá. Carl Camelia a splika tokante meditashon transendental i kon e por ta bon pa bo i pa henter komunidat. Vanessa Gomes di Kuida Kurpa a duna un workshop tokante e balanse entre tur e aspektonan ku ta kondusí na bo salu i bienestar i kon pa bo kuida bo mes tanten bo ta kuida otro (mantelzorg) i atendé e impakto ku e tin riba esun ku ta responsabel pa kuida un otro.
Djasabra atardi, durante di e programa Kòrsou Salú na Radio Krioyo, Gileon “Gilo” Garmers ku a sobrebibí Covid-19 a konta su “journey” for di momentu ku ela keda diagnostiká ku Covid-19 i a bira hopi hopi malu i kon poko poko ela rekuperá. Gilo a ilustrá ku dor ku e tabata kome salu i hasi ehersisio, apesar ku ela bira hopi malu e por a sobrebibi Covid-19. Despues di 6 siman den koma, Gilo aworaki ta hopi leu den su rekuperashon. Ku su testimonio e ke mustra hende ku un bida salú huntu ku bakunashon ta e manera pa kombatí e viro di Civod-19.
Pa koroná e weekend Clifford de Lannoy a bai kana ku un grupo den e naturalesa bunita di Mal Pais. E grupo tabatin un variedat di partisipante di edat di 7 pa 77 aña.
Pa wak tur e videonan bek por bishita e Facebookpage di Korsou Salu @KORSOUSALU. Si bo ke forma parti di un of mas di e inisiativanan hasi kontakto via facebook whatsapp, messenger of via e-mail korsousalu@gmail.com.
Tokante Kòrsou Salú
Kòrsou Salú ta un movementu pa konsientisashon riba aspektonan ku ta influenshá nos salú i bienestar. Aplikando siensia, medisina integral i énfasis riba prevenshon nos lo logra un pueblo konsiente, salú, i felís. Na Mei 2021 a lansa e movementu aki pa medio di un konferensia virtual titulá Bo Tripa i Gluten un Enemigu Silensioso? I wikent ku a pasa tabata turno pa Wellness Weekend ku e titulo Sea Inspirá, Sintibu Bon!
Like e page riba Facebook: @KORSOUSALU pa sigui e desaroyonan!


c: text/html

text:
ISBN: 978-99904-2-277-1
Mi negrita, mi ruman
$ 9,62 O.B Excl.
Fls 17.51
Cola Debrot (1902-1981) ta un di nos eskritornan mas famoso. El a skibi na diferente idioma i a laga un obra ekstensivo atras. No solamente e tabata hurista i dòkter, sino tambe el a okupá diferente funshon importante manera minister i gobernador di Antia.
‘El a habri porta, dal un stap i un stap mas den su kamber, ma el a keda tene e kònòpi su tras i no a sera e porta. Den skuridat el a tende kon ketu e tabata drumi, ku rosea tené aden. Un kambio inesperá a tuma lugá den su sintimentu pa Maria. El a tende kon silensio tabata susurá, el a tende su mes sanger …’
In stock
Compare

robotstxt: allowed

filter: keep


text:
Met Gala, conoci como e Oscar Night di e mundo di moda, generalmente ta cay riba e prome dialuna di mei. Pero e ta bolbe despues di 28 luna desde su ultimo edicion riba e segundo dialuna di september 2021. Un anochi repleto di strea y invitado, cu a haci nan aparicion riba red carpet. Met Gala di e aña aki tabata un homenahe na e evolucion di e moda Mericano, y e organisadonan a bisa cu nan ta celebra e rol di e marcanan di Merca den defensa di sostenibilidad, diversidad y inclusion.
Siman pasa, Rihanna a revela cu e lo ta e anfitrion di e Met Gala after-party, pues tabata hopi probabel cu e lo capta tur atencion riba e anochi aki. Y el a haci esaki tambe! Net na final, Rihanna a aparece bisti completamente den preto pa salba tur hende.
E yiu muhe di Madonna, Lourdes Leon, a mustra cuero y cabey bou di su cocodek den un Bra Top briyante. E modelo di 24 aña a haci su prome aparicion na Met Gala despues di a aparece riba e cover di september di Vogue. Leon a revela cu e ta cara di Swarovski den e proximo campaña. Segun e marca cu esaki ta sirbi como un plataforma pa representacion di e personanan di tur cultura y orientacion.
Un di e mas extravagantenan tabata Lil Nas X cu manera e estilo di Lady Gaga a revela diferente looks: prome el a presenta cu un capa oro cu tabata cubri tur loke e tabatin abou, ora el a kite, a aparece un harnas oro cu ta tapa di cabes te pia, y su ultimo reveal tabata un body yen di stenchi di cristal cu tononan oro y ocre.
E look di Kim Kardashian tambe tabata un di esnan hopi comenta y a bay viral. E celeb a aparece den un outfit preto di Balenciaga cu tabata cubri di su cara te na su pianan, pero asina mes no tabata imposibel pa no reconoce. Algun dia pasa el a haci haci un look similar riba su Instagram, cu hopi a sospecha cu tabata un pista di loke e ta bay bisti na Met Gala.
Jennifer Lopez – Ralph Lauren Justin Bieber – Drew House & Hailey Bieber – Saint Lauren Lupita Nyong’o Tom Ford Alexandria Ocasio-Cortez & Aurora James Lorde – Bode Dan Levy – Loewe Ciara – Dundas Kendall Jenner – Givenchy Sharon Stone Donatella Versace Winnie Harlow Maluma – Versace Olivia Rodgrigo Serena Williams Erykah Badu – Thom Browne Shawn Mendes & Camila Cabello Emily Blunt – Miu Miu Frank Ocean Whoopi Goldberg – Valentino Kim Petras – Collina Strada Kacey Musgraves – Ralph Lauren Naomi Osaka Storm Reid Anna Wintour – Oscar de la Renta Ella Emhoff – Stella McCartney Troye Sivan – Altu Tessa Thompson Iman – Harris Reed Normani – Valentino Kaia Gerber – Oscar de la Renta Hailee Steinfeld – Iris Van Herpe
Imagennan cortesia: WireImage – Getty Images


text:
Diferente turistanan tratando di bandona Aruba cu cocolishi, santo blanco of coral
ORANJESTAD, Aruba –05 december 2020: Den e ultimo lunanan cu a pasa, departamento di douane na airopuerto a intercepta diferente turista cu na momento di regresa nan pais, kier hiba cu nan cocolishi, santo blanco y coral for di nos naturalesa.
Conforme e tratado international di CITES y nos leynan local manera e landsbesluit bescherming inheemse Flora & Fauna y e Zandverordening, ta prohibi pa saca y exporta cocolishi, coral y santo blanco for di Aruba pa proteha nos medio ambiente.
E cantidad di cocolishi, coral y santo blanco confisca ta hopi stranjo y ta suspecha cu hende local of residente lo por ta ofreciendo esakinan na benta cu e turistanan locual ta prohibi.
Ora e turistanan yega airopuerto nan ta wordo confronta cu un boet y e material ta wordo confica. Esaki sigur no ta un experiencia agradabel pa e turista na momento cu eta bandona nos isla. Esaki por conduci na reaccionan negativo cu ta pone Aruba su sector turistico den un luz negativo
Ban hunto duna nos naturalesa e respet cu e menece pa asina proteha nos medio ambiente, stop di colecta cocolishi, santo blanco of coral for di nos naturalesa y stop di ofrese turista esakinan. Ken no kier pa nos futuro generacion y turistanan por gosa di nos beachnan, cocolishi y coral? Ban hunto proteha loke ta di nos.


text:
Gabinete Wever Croes ta sigui comete blunder tras di blunder
Mundo medico y cuido den fin di siman a haya un golpi formal y hopi duro pa loke ta su credibilidad, na momento c’un lista di nomber di ciudadanonan cu a test positivo pa e corona virus, a leak den medionan social.
Parlamentario Arthur Dowers a mustra cu henter e asunto aki ta algo tragico, algo sin precedente y caminda su persona ta kere cu gobierno ta responsabel pa e eror grandi aki y cu lo ta na su luga pa Minister di Salubridad Publico, saca su conclusion.
“Ta e Minister di Salubridad ta esun responsabel pa e asunto aki pero ya nos por mira con gobierno ta buscando kende nan por bay culpa pero e responsabel mayor di e asunto aki, ta e minister di salud.
Di con? Na prome luga nos por a tuma nota cu dos of tres siman pasa a Sali publica riba social media c’un persona trahando den oficina di Minister Presidente, trahando pa gobierno di Aruba den Cocolishi, a saca informacion priva di hende cu a test positivo riba corona virus.
Gobierno e tempo ey a keda keto, haci mescos cu nan nanishi ta sangra y no a haci ningun publicacion riba e incidente aki y tampoco a laga haci un investigacion.
Awor ta bin resulta cu no ta for di awe e lekmento aki ta tumando luga pero for di basta dia caba tin lista di personanan kendenan a haci test pa corona virus, cu ta den man di hendenan cu no tin ningun autoridad pa tin e documentonan aki.
Laga nos ta honesto, ley ta stipula cu esunnan cu ta traha den mundo medico y salud, ta huramente cu nan tin cu tene tur informacion cu yega na nan conocemento, cu nan sa e caracter secreto di dje of cu ta wordo bisa cu e ta secreto, nan mester tene esakinan secreto.
Ningun di nan sinta den bestuurskantoor y Dangui Oduber no ta medico y no a studia nada riba tereno di salud, su persona no por yega na ningun informacion di pashent pa motibo cu e no a huramenta como medico, ni tampoco Evelyn Wever Croes y ningun di nan den Cocolishi.
Pues e informacion aki mester keda den man di profesionalnan y ki mishi e informacion aki yega den man di bestuurskantoor te cu nan a sake y te cu nan a bin pidi dispensa cu nan a sake, ya cu nan a bira nervioso.
Mi ta kere cu e cos aki ta algo cu mester a wordo investiga for di mas di tres siman pasa caba y cu lo mester tabatin consecuencia pero e no tabatin ningun consecuencia y awor akinan cu e lista completo a sali, aworaki si kier bay cuminsa c’un investigacion y e parti mas tristo ta cu a cuminsa acusa hende for di prome cu e investigacion a inicia, ya caba a cuminsa acusa cierto ambtenaarnan cu ta nan lo a saca e informacion aki.
E cos aki no ta algo cu ta pas den un democracia, no ta pas den un sistema democratico cu nos conoce y e sistema di responsabilidad politico.
E sistema di responsabilidad politico ta hiba cune cu esun cu ta politicamente responsabel, cu no a haci nada ora cu e prome lekmento a tuma luga, e ta esun cu mester saca su conclusion.
Ora cu mi bisa cu e tin cu saca su conclusion no kiermen mi kier e baha como Minister pero aki mi ta mustra cu bo mes hendenan a saca informacion priva di hende den comunidad, nan a admiti di a saca e informacion y abo como gobierno y como Minister, ni Minister Presidente ni e Minister di Salubridad, ningun di dos a tuma ningun medida pa para esaki.
Loke ta mas tristo ta e hecho cu por compronde cu tin un grupo di hende cu ta traha den e team di calamidad y e team di calamidad aki tampoco ta autorisa pa ricibi informacion priva di hende y unico cos cu nan tin ricib, ta cifra di cuanto hende tin cu e virus, informacion den cua bario, cual area, unda nan a wordo contamina, esey ta e unico informacion cu e crisisteam por ricibi pero no nomber di hende, ta algo cu hamas y nunca nan por ricibi.
Kico ta bay tin despues di esaki? Ki mas informacion priva di hende e hendenan aki cu ta forma parti di e grupo aki, ta bay saca?
E cos aki ta algo cu ta imposibel pa nos guli manda abou y nos kier mira medidanan rapido ya cu tin cu corda cu tin bista di hopi hende, incluso di Hulanda, cu ta bin riba nos aworaki ki paso lo wordo tuma.
Pero dia tras di dia gobierno ta keda blunder tras di blunder y gobierno no ta tuma ningun medida pa coregi e blundernan aki y como consecuencia cu dado momento e hemchi lo yena te bay over y e ora lo core bisa cu nos no tabata sa miho, nos no por miho.
Anto e ora ta core bay entrega tur loke tin cu entrega y aki no mester lubida cu Hulanda lo pensa riba pa kita maneho di salubridad publico, pa kita enseñansa, husticia a wordo kita caba y a kita e parti financiero economico caba.
Mas aki rato tur loke lo resta gabinete Wever Croes ta e ministerio di asunto social so pa motibo cu tur otro cartera ta wordo kita pa Hulanda pa motibo cu e gobierno aki ta comete blunder tras di blunder y ta di spera cu e minister di salud lo bin c’un contesta mas drechi pa duna nos cu e argumento fofo cu esunnan cu a haci e blunder aki no ta di su partido, cu ta algo hopi baho pa bisa, pero Sali bin dilanti y asumi bo responsabilidad,” Parlamentario Arthur Dowers a declara.


text:
Rekonosé nos hendenan awó, awó!
Rekonosé nos hendenan awó, awó!
Prinsipalmente pa polítiko, gobernante, komersiante i miembronan di e komunidat aki komprondé for once and for all, e siguiente opservashonnan skèrpi. Tin personahenan klave den e komunidat di Kòrsou ku mester keda rekonosé of mihó bisá meresé un tremendo homenage na okashon di “Relevo di Waaigat 2017”, dia 17 di sèptèmber binidero. Una bes ku “Relevo di Waaigat 2017” ta parse di bira un evento espektakular, grandi i bon bishitá, t’esaki ta e mihó momento di un akshon pa yama danki i demostrá apresio. Pa kuminsá mi ta referí aki otro biaha na eks bankero di Banco di Caribe señor Eduardo “Eddie” de Kort, kende di un forma inkansabel (17 aña largu) a insistí ku su esfuersonan pa konsientisá pueblo di Kòrsou i siña nos tur ku mester atendé ku e “Binnenwater” ku yama Waaigat di un forma muchu mas responsabel. Señor Eddie de Kort a demostrá klaramente ku Waaigat en realidat ta nada otro sino un prenda presioso ku Dios a bendishoná Kòrsou kuné, kua “Binnenwater” pa kolmo ta situá presis den sentro di Punda. Siendo ku Waaigat pa kustumber den nos pasado tabata konstantemente shushi, komo ku aki nos hendenan tabata benta shushi i laga e awa di riolering i kloakanan pasa bai basha eiden, señor Eddie de Kort a lanta direpente un dia lansa e idea ku preferiblemente mester kambia Waaigat pa un yachthaven. Despues di sali padilanti i tuma inisiativa pa kombersá ku gobernantenan riba su ideanan, e mes a introdusí un fundashon pa drecha Waaigat ku el a yama Fundashon Desaroyo di Waaigat. Señor de Kort mesora a pone fondo disponibel, anto a aserká kolega bankero Lionel “Paps” Capriles di MCB di felis memoria i otronan, ku generosamente a koperá, kreando un fondo ku a sirbi pa por a koba i limpia Waaigat te den fondo. Komo tal fo’i Waaigat a saka karganan grandi di shushedat i porkeria pone riba lancha, bai benta den laman grandi, anto asina ei trese Waaigat bèk den un estado di limpiesa i higiena aseptabel, ku e awa aki sigur no tabata konosé anteriormente. Ta p’esei Waaigat masha tempu no ta plama oló stinki mas! Pa e brùg di Skalo ku despues di tantu dékada tras di lomba, tabata mal dañá i ku no tabata sirbi mas, Eddie de Kort a buska un remplaso na Ulanda. Señor de Kort a laga diseñá algun pintura kon lo e ke mira Waaigat. Por papia aki di diseñonan inkreiblemente bunita i atraktivo ku no opstante ku esakinan no a konkretisá ainda lo sigui ta guia pa generashonnan siguiente, demostrando klaramente ku mester atendé Waaigat ku un ambishon haltu.
Mas figuranan ku Kòrsou mester rekonosé na un okashon tan spesial asina ki ta por ehèmpel Anthony Minguel i Wendell Prince, kendenan ta e pioneronan pa atletismo na Kòrsou. Si awe atletismo a bin ta gana na interes i aseptashon masal serka e hubentut di Kòrsou ta danki na esnan di promé ora, kendenan a hinka tur tempu, hasiendo enorme sakrifisio pa atletismo keda rekonosé i aseptá. Atletismo mas i mas ta birando un atrakshon pa nos hendenan ku no tin asina tantu rekurso. E generashonnan aktual mester siña konosé i rekonosé esfuersonan inkansabel di e konosido Anthony Mingel pa atletismo, kiko un figura asina a nifiká realmente pa desaroyo di atletismo na nos isla. Anthony Mingel su insistensia pa atletismo, e manera ku el a duna ‘boost’ na “Relevo di Waaigat”. Señor Anthony Minguel aktualmente ta biba na Ulanda, pero semper tabata un di e trahadónan duru pa e atletismo di Kòrsou. Anto tambe Wendell Prince, di orígen mener di skol, kende tabata un gran atleta i despues a bira un di e dirigentenan di klup di atletismo, entrenadó inisial di Churandy Martina i otronan. “Relevo di Waaigat 2017” ta na kaminda, pero tin un parti di e historia di atletismo ku mester bira muchu mas konosí ainda. Ta nifiká ku ta na Curacaose Atletiek Bond pa profundisá den e materia tan importante aki. Konosé e historia di atletismo ta un punto di prioridat ku ta rekerí buskamentu di e rekursonan finansiero nesesario pa por investigá i sigurá e klaridat nesesario. Enfin, “Relevo di Waaigat 2017” mester bira un aktividat ku Kòrsou kompletu ta orguyoso di dje i ta duna asistensia masal.
Erwin Raphaëla


text:
Prome Minister Evelyn Wever-Croes: π§π₯ππ¦π£ππ¦π’ ππ πππ₯π§ππ₯ππ‘ππ‘ ππ π£π₯π’π π π ππ‘ππ¦π§ππ₯ π£π π¦π₯. π¨π₯π¦πππ ππ₯ππ‘ππ¦
Prome Minister Evelyn Wever-Croes:
π§π₯ππ¦π£ππ¦π’ ππ πππ₯π§ππ₯ππ‘ππ‘ ππ π£π₯π’π π π ππ‘ππ¦π§ππ₯ π£π π¦π₯. π¨π₯π¦πππ ππ₯ππ‘ππ¦
Prome Minister Evelyn Wever-Croes ta sigui cumpli cu su deber di traspaso di e trabounan y cartera cu tabata bou di su encargo durante Gabinete Wever-Croes I, pa e ministernan nobo.
E cartera di Dierenwelzijn, Naturalesa y Medio Ambiente, Serlimar, y Raad van Ouderen a ser traspasa pa sr. Ursell Arends cu lo ta encarga cu e carteranan aki durante e proximo gobernacion. Durante su maneho di e carternan aki den Gabinete Wever-Croes I, Prome Minister a traha hopi duro pa logra cosnan bunita pa e carteranan aki y ta convenci cu sr. Arends lo sa di implementa su propio vision y bin cu ideanan nobo pa asina logra hopi mas riba e terenonan aki.
Apesar cu Aruba ta enfrentando retonan grandi riba tur tereno, e tipo di topiconan aki no mag di wordo lubida den e proximo gobernacion. Bienestar di nos animalnan ta un topico cu Aruba ta ricibi hopi critica riba nivel internacional y ta rekeri hopi atencion. E ta di suma importancia pa comunidad ta consciente di esaki y duna di nan parti pa cuida nan animalnan y busca un animal solamente si por cuidBe debidamente.
Naturalesa y Medio Ambiente a ser saca for di bou di Infrastructura pa e siguiente gobernacion pa asina por duna e tema aki mas atencion. Prome Minister tin tur confiansa cu e paso tuma aki ta den bienestar di conservacion di nos naturalesa.
E compania Sui Generis, Serlimar tambe lo ta bou encargo di sr. Ursell Arends y ta un compania cu ta den surseance van betaling. Hopi importante bayendo padilanti ta pa busca solucion pa loke ta trata e tema di desperdicio, no solamente e desperdicio na dump di Parkietenbos pero tambe e desperdicio likido cu ta RWZI. Mirando e importancia di e topiconan aki, nan lo wordo adresa den e siguiente simannan.
Aruba tin problema di BvergrijzingB cual ta motibo pakico gobierno mester pone mas atencion riba e tema aki. Na comienso di Gabinete Wever-Croes I, e idea a surgi pa bin cu un comision, Raad van Ouderen pa yuda atende cu e tema y retonan cu nos grandinan tin. Un comision asina lo resorta bou SER cu lo atende cu e temanan aki. Trabounan preparatorio pa cu esaki a wordo haci durante Gabinete Wever-Croes I pero nada a wordo concretisa. Prome Minister tin confianza cu sr. Ursell Arends lo sa di concretisa esaki pronto den e proximo gobernacion


text:
Fundacion Movimiento Ta Bida (FMTB) pa medio di su proyecto Hunto Grandi Grandi Hunto
(HGGH) a tene un encuesta na juli 2020 pa haya sa cua ta e necesidadnan of e deseonan di
personanan ariba 60.
Informacion y formacion ariba tereno digital ta un deseo grandi cu encuestadonan a menciona,
un deseo sigur hopi comprendibel. Nos mester pensa un rato cu e prome IBM computer
personal a bin na 1983. Tempo cu personanan cu a nace na 1960 ( of prome) ya tabatin e edad
di 23 of mas. Ya nan a caba nan scolnan caba aki na Aruba. Pues nan no por a goza di e
formacion of informacion basico digital, cu nos muchanan si tin awendia.
Considerando y comprendiendo e necesidad grandi aki, coordinadora di e proyecto HGGH,
coordinadora a traha un propuesta pa un programa unda por capacita nos grandinan den e
desaroyo digital. Sra. Rosa Leon y presidente di FMTB Sr.Rudy Leysner a acerca SETAR pa
intercambia di idea y un posibel cooperacion. Por bisa cu desde prome combersacion
representante di SETAR Sra. Kimberley Boekhoudt a mira importancia di e proyecto aki. Den un
presentacion di e proyecto pa Setar unda tambe tawata presente tambe mentornan Stella
Geerman, Ingrid Dubero y Lupita Gil, Setar a para 100% tras di e Proyecto.
Pa 3 luna (2 bes pa siman) Kimberley a ofrece un tayer na 28 persona cu tawata miembronan di
diferente gruponan social di hende grandi. E personanan aki nan nan turno a comparti e
informacion basico den barionan na diferente lidernan di gruponan 60+ den durante luna di
februari di e aña aki den forma di tayernan den e barionan Savaneta, Santa Cruz, Bubali, Playa y
Dakota Na final di e tayernan a organisa un dia informativo pa tur cursista na Cas di Cultura.
Diferente banco, compania, instancia y negoshi tabata presente pa presenta sea nan app, nan
manera di paga digital y otro informacion balioso pa nos grandinan.
Recien a realisa e di 3 fase di e proyecto pa 2021. E biaha aki a ofrece e tayer di 4 siman na
interesadonan den luna di September den e barionan, San Nicolas, Paradera, Noord, Dakota,
Playa y na Cas di OPPA. Por bisa cu manera a publica e tayernan, nan a yena mesora. Tur
persona cu a atende e tayer, a keda felis y a expresa e deseo na mas info. E informacion di
compania y instancianan e biaha aki lo ta parti den diferente charlanan cu lo wordo teni na
Centro di Bario Playa Pabao. Motibo ta cu october ta luna di adulto mayor y Proyecto Hunto
Grandi Grandi Hunto ta desea di duna e informacion aki na mas hende den un otro forma tambe.
Coordinadora di e proyecto HGGH Sra. Rosa Leon y presidente di FMTB Sr.Rudy Leysner a evalua
e proyecto “Desaroyo continuo & Digital 60+ hunto cu representante di SETAR Sra. Juliska
Henriquez y e guiadornan di e tayernan. Por bisa cu a alcansa mas cu 300 persona cu a
participa den e tayernan aki. Pero sigur ta cu e necesidad grandi ainda t’ey y SETAR ta dispuesto
pa sigui yuda na e formacion aki. Un prueba ta e peticionnan cu ta keda drenta!
Minister President E. Wever Croes y Minister U. Arends encarga cu Asuntonan di Adultonan
Mayor, a garantiza e sosten na Aruba su Grandinan. FMTB & Proyecto HGGH cu satisfaccion ta
mira bek ariba e ultimo desaroyonan y tin tur confiansa cu e atencion sincero di parti di
Gobierno, comercio y tur instancianan pa nos 60plus a yega!
FMTB ta gradici Setar, Cede Aruba, centronan di bario cu a coopera y tur otro instancia y of
organisacion, tambe instructornan di e tayernan cu a yuda e Proyecto aki bira un exito rotundo.


text:
Ademas e mandatario tambe a anuncia cu gobierno ta cuminza di biaha e proceso pa haya un partner nobo pa e refineria. Y pa e terminal esaki ta bay segun reglanan di destaho publico cu ta vigente pa gobierno, cual no a cuminza ainda, pasobra prome mester hinca e proceso aki bon den otro.
Esaki Minister Presidente a reitera den conferencia di prensa di Dialuna 14 di October awo, na unda el a aclarea cierto confusion cu a surgi.
E confusion a surgi, e mandatario a splica, door di un memorandum cu Citgo a saca pa su empleadonan y aki e dignatario a duna mas detaye unda Aruba ta para, exactamente.
E MOU unda Citgo ta traspasa e propiedadnan pa Aruba, riba su mes no ta fout pasobra Citgo a pidi gobierno pa den e temporada aki di e Memorandum of Understanding, pa si gobierno no haya ningun otro partner, otro operador, pa nan drenta bek den e derechonan cu nan tin cu e contrato actual.
Minister Presidente a reitera cu manera el a menciona den mas di un conferencia di prensa, el a puntra Citgo pa cuanto tempo esaki ta, y nan a bisa cu den e periodo di transicion cu ta cuater aña.
PROME CU MOU:
E mandatario a splica unda gobierno tabata para prome cu e MOU. Prome cu e MOU tabata tin un contrato cu pa October 2020 Citgo mester a caba di rehabilita e refineria, pero gobierno a mira cu nan no ta bay cumpli cu esey. Pero ora October 2020 yega no kiermen cu gobieno lo a haya e yabi den su man.
E ora ey lo tabata tin casonan den Corte cu por a dura di cinco pa seis aña mes, prome cu gobierno lo a keda cla y haya e yabi den su man.
Gobierno a bisa cu mester haya un fecha prome cu esey, pasobra no por keda warda asina largo, pa tuma e control di e refineria y busca otro operador. Asina gobierno di Aruba a yega na e MOU den cual tin e prome señal di e prome biaha cu Citgo a bisa pa ban papia di con nan ta bay termina y sali for di e contrato cu Aruba.
Esaki, e mandatario a subraya, sin cu tin cu bay Corte 5 of 6 aña y sin cu tin claim di cada banda di mesa.
“Nos a bisa OK, pero nos no por warda mucho mas te cu nos caba di negocia e terminacion, anto nos a bisa pa ban bin cu un MOU awo, cu ta duna gobierno di Aruba espacio pa bay busca otro operador, mientras gobierno ta negocia e terminacion di e contrato cu Citgo”, e dignatario a bolbe splica.
Prome Minister a reitera cu esaki ta duna gobierno espacio pa bay papia cu otro partidonan, lo cual no tabata posible bao e contrato cu Citgo pasobra tanten esaki a keda vigente no por a papia cu otro interesadonan.


text:
"Ami ta un di nan cu tabata contra e vacuna,
pero algo cu a pasa a ponemi cambia."
Ami tabata contra Vacuna
Mi tambe a share hopi di e videonan y informacionnan cu ta contra.
Sinembargo algo cu a pasa a ponemi cambia di opinion.
Mi a mira un amigo di hopi aña haya e virus di Covid, e y su casa.
Nan a lucha duro contra e virus na cas y despues den ICU na Hospital
Su señora a bolbe cas despues di 3 siman.
Mi amigo si no a bolbe, e no a sobrevivi e sufrimento.
Nos a despedi di otro for di un potret riba su caha.
El laga atras su señora y dos yui
Mi amigo no kier a bay asina trempan, lagando su famia atras.
Ami tampoco,
Mi a registra y pa mi vacuna, pa mi ta protehi, pa mi ta un Tata pa su yuinan, un amigo pa su casa, un esposo leal pa mi casa y un tata ehemplar pa mi yuinan.


text:
TEMECULA, CALIFORNIA – Mañan, 15 di febrüari, Jemyma Betrian lo ta bek den ring den kartelera di WCK Muay Thai “Matter of Pride”, na Pechanga Resort i Kasino den e siudat di Temecula, California. Den e ‘main event’ di e kartelera aki, Jemyma Betrian lo enfrentá Thais Souza.
Jemyma Betrian tabata den ring apénas tres siman pasa ora ku e la bringa i gana di Wang Ke Han na China.
Jemyma no ta un deskonosí pa su pelea nan na Merka. Na April di 2013 Betrian tabata tin su ultimo pelea na Merka. Den e pelea aki Jemyma a gana di Baitong Sumalee ku un knockout den e promé asalto.
E kartelera di WCK Muay Thai “Matter of Pride” tin e siguiente pelea nan:
- Jemyma Betrian kontra Thais Souza (Main Event)
- Sergio Pique kontra Virgil Zwicker
- Bryce Krause kontra Landon Simmons
- Adam Rothwiler kontra David Huerta
- Jon Vargas kontra Melisk Baghdasaryan
- Adrian Morilla kontra Levon Sarkisyan
- Afam Egbochuku kontra Charles Bisset
- Marvin Madariaga kontra Travs Garlits
- Daniel Valdez kontra Andrew Gabriel
- Francisco Garcia kontra James Steelsmith


text:
GOBIERNO DI ARUBA TA PREPARANDO SU TEAM NEGOCIADO
Gobierno di Aruba a ricibi e conseho di Raad van State riba e leynan di Reino di COHO y RAFT diabierna ultimo for di secretario di Estado Knops.
Secretario di estado Knops a ricibi e consehonan un simanprome, pero a haya ta prudente pa no manda nan pa Gobiernodi Aruba te ora cu papia cu e gobiernonan riba posibelprocedura pa encamina. E reunion aki a tuma luga dia 18 di maart, dia di Himno y Bandera, hunto cu premiernan di Corsou y Sint Maarten. Y den e reunion ey a hacipalabracionnan tocante e procedura cu lo encamina awor. Consecuentemente a manda e consehonan pa Gobierno di Aruba.
SIGUIENTE PASONAN
Siguientemente lo cuminda deliberacionnan intenso riba e contenido di e Conseho di Raad van State. E deliberacionnanaki lo tuma luga tras di porta cera, pasobra e reglanan pa cu consehonan di Raad van State ta stipula cu no por publica un conseho di Raad van State te ora cu e ley mes wordo entregana Parlamento.
Mirando e interes grandi cu ta envolvi, a palabra cu lo pone prioridad na esaki. Despues cu Conseho di Minister di Reinotrata esaki, lo comparti e texto di e ley y e conseho di e paisnan.
RAAD VAN ADVIES
Gobierno di Aruba a ricibi tambe e consehonan di nos Raadvan Advies riba e COHO y RAFT, y esakinan lo wordo uzatambe den e negosacionnan proximamente.
TEAM NEGOCIADO
Gobierno di Aruba ta preparando e team tecnico cu lo negociahunto cu Corsou, Sint Maarten y Hulanda.


text:
ORANJESTAD: – Diahuebs mainta tempran e accion cu a cuminsa bou guia di minister Arthur Dowers den december aña pasa a continua den cayanan di Oranjestad, bou guia di un funcionario di ministerio di husticia. E accion pasaden cayanan di Rancho hunto cu polis di bario y personal di City Inspector, Serlimar, Bureau Ondersteuning Verslavingszorg y FMAA .
Varios di e adictonan ambulante a solicita na e funcionarionan di FMAA y Bureau Ondersteuning Verslavingszorg pa nan bai boluntariamente pa e centronan di rehabilitacion. E adictonan ambulante aki wordo hiba na e respectivo centronan di rehabilitacion.
Algun comerciante cu a tuma nota di e accion cu a sigui dene area di Hotel Central tabata hopi positivo.
Mester remarca si cu den e area aki tin comerciante cu no ta comportando nan mes como un bon bisiña. A topa cu sushedad tira riba caya procedente di pacusnan di caya grandi. E dia anterior algun di e comerciantenan aki wordo verbalisa pa polisnan di barrio pa cu e acto aki.
Despues a sigui pa santana protestant den caya Ernesto Petronia aki tambe a topa cu adictonan ambulante cu a hasi e lugar aki manera nan “cas”. Aki a lanta e adictonan y tuma tur nan “pertenencianan” y a benta esakinan afor. A papia cu e adictonan aki cu a bisa cu nan tambe ta fada cu autoridadnan ta “molestianan” y a dicidi di bai boluntariamente pa rehabilita.
Por bisa cu e accionnan aki cu a cuminsa december aña pasa bou guia di minister Arthur Dowers ta dunando nan fruto, ainda falta (hopi) pero mirando e resultado positivo te cu awor, e accionan aki lo continua pa trece ordo bek den Oranjestad.


text:
E prome minuut nan di wega nos por a ripara cu e wega aki lo por bira un interesante unda den e minuut nan inicial wega tabata basta balansa. Na di 11m. nos por a wak e prome tiro riba gol di parti di RCA unda Eric Santos ta los un tiro y esaki ta dal den defensa bai corner. Via e corner aki RCA ta score pero e gol aki ta wordo bon anula ( momento de kop, spits di RCA ta ocaciona un foul ). Despues di e hungada aki RCA a cuminsa domina e wega poco poco y laga Britannia completamente riba nan terreno y sin chens di Sali. Den e 14m. e segundo tiro riba gol di RCA a jega via Ronald Gomez, pero no a dura ni un minuut cu RCA ta score. Na di 15m. un fout tremendo den defensa di Britannia unda Eric Santos ta bai su so direccion di keeper di
Britannia los un bunita tiro y laga keeper sin chens pa pone RCA 1-0. Despues di e gol aki por e ripara cu Britannia a bai todo por todo pa empata e wega y kasi a logra esaki na di 20m. via John Lugay cu un bunita tiro cu a pasa basta serka di gol. Asina wega a habri un tiki mas y RCA probecha di esaki unda den dos ocacion por amplia e score via dos bunita tiro di Eric Santos (27m.) y Steven Rua (30m.). Na di 32m. Jean-Luc Bergen no ta duda niun momento pa los un tiro fenomenal ( ongeveer 30 meter ) cu ta drenta bunita asina den skina ariba cua keeper no por a hasi nada y RCA ta bai ariba 2-0. RCA a keda pone precion riba Britannia y hanja 3 chens clarisimo pa score via Ronald Gomez 2x y Eric Santos. Asina ki halftime ta bai aden 2-0 pa RCA.
Di dos tempo Britannia ta hasi 2 cambio pa asina pone mas druk den RCA su defensa cu por sierto bow di nan capitan Roman “Ale” Aparicio un tremendo trabow a wordo hasi. Por a ripara si cu Britannia tabata tin un leve dominio di wega pero RCA tabata defende hopi bon. Pero den 68m. un counter velos di RCA unda Ronald Gomez cu un bunita actie individual ta los un bunita tiro pa manda RCA 3-0. Por duna un compliment na team di Britannia cu aunque nan tambata perdi nan a keda hunga y busca e gol tan ansia. Den un atake di Britannia e defensa di RCA ta ocaciona un foul na rand di e doelgebied. Esaki a wordo tuma magistralmente door di Sebastian Cano y pone e wega 1-3. Aki e gol a duna Britannia poder y pone RCA bai atras riba nan tereno. Na di 79m. hungador di RCA ta hanja su di 2 carchi geel y mester abandona veld, aki Britannia a keda preciona RCA pero atrobe RCA a defende hopi bon mes. Asina ki wega ta kaba 3-1 pa RCA y titula Campeon di Copa Betico Croes 2016.


text:
Muestra di awa, por lo menos 1 litro, den un container di glas scur of di metal limpi y bon spula. Mester entrega e muestra di awa dentro di 24 ora y no mag di expone na cambio di temperatura fuerte
Analisis di awa di pos
Descripcion
Santa Rosa por calcula e grado di acides (pH) y e conductividad electrico (EC). E analisis ta sirbi pa determina si e awa ta apto pa uza pa agricultura y horticultura. Den principio e midimento ta intenciona pa e agricultor y horticultor profesional. Den e caso cu e productor tin su mes un fuente di awa di irrigacion e ora ey e midimento ta determina si e awa concerni ta apto pa uzo pa agricultura.
Unda pa pidi'e? / Mas informacion na
Santa Rosa (DLVV) - Seccion di Agricultura y horticultura
Orario:
Habri pa publico: Dialuna te cu diabierna 7.00 – 12.00 y 13.00 – 15.00
Fin di siman, dianan di fiesta y dianan di ATV ta cera pa publico.
Kico mi tin di hiba cu mi?
Cuanto e ta costa?
Te cu proximo aviso – gratis.
Cuanto tempo ta dura pa hay'e?
Ta depende di e trabounan: e por dura di un te un par di dia.


text:
Directie Natuur en Milieu (DNM) conhuntamente cu otro instancianan ta preparando pa e crusamento di e cangreu blauw na Pos Chikito.
E siman aki DOW a instala borchinan cu ta indica unda cangreunan ta bay crusa. ‘Land Crab Crossing’ na idioma Ingles asina mayoria di nos ta compronde e aviso pero na e imagen tambe por reconoce e especie. E borchinan ta color geel cu letternan preto. Lo kita e borchinan den temporada cu e cangreunan no ta activo pa crusa bai pa lama.
Un tiki di e cangreu blauw.E ta pertenece na e clase di Crustaceonan den e orden di Decapoda y e genero Cardisoma. E nomber scientifico ta Cardisoma Guanhumi. E ta un cangreu terestre di mayoria biaha color blauw. Nan colornan por diferencia un poco ora nan ta jong, nan ta color maron, den fase di transicion nan ta bira color biña of oranje, y esunnan hembra den temporada di pone webo ta bira geel of te hasta blanco. Por mira nan den areanan cerca di costa, mas tanto unda tin hopi mata di mangel y cu e suelo ta humedo. E cangreunan por mustra di tin menos actividad den temporada di secura y nan holnan ta mas tapa y asina cu tin mas yobida nan ta bira mas activo y ta sali. E cangreunan ta biba mas tanto den cercania di lama of costanan den e ecosistema di e matanan di mangel na unda e tera ta muha y di lodo. Nan ta coba buraconan te unda nan ta haya suficiente humedad pa nan desaroyo normal. E cangreunan ta come mata cu a decomoposita den lodo of cu a bira moli, insectonan lastrero, scorpion di mondi, resto di parha y otro bestia morto.
Den e relato aki Directie Natuur en Milieu kier a haci un peticion na comunidad pa den trancurso di luna di juni, cu e borchinan di aviso ta poni na Pos Chikito, pa eherce cautela, core mas poco poco p’asina yuda e cangreunan crusa cu siguridad. Banda di Santo Largo na Savaneta tambe por tin actividad di cangreunan.
E temporada di pone webo ta di juni pa juli tur aña. Ora luna ta yen, cangreunan ta bay lama pa laba nan cabutiti (webonan).
E cangreu tin un balor ecologico halto pa e matanan di mangel cu tin na nos costanan. E conservacion di e cangreunan blauw ta crucial pa e preservacion di e mondi cera di matanan di mangel. Claramente e cangreunan blauw ta na peliger na diferente momento di nan desaroyo. Un di e menasanan mas grandi ta hende y den e caso aki trafico tambe. Mester menciona cu door di desaroyo y trahamento di caminda sin tene cuenta cu crusamento di cangreunan, por limita nan di yega lama. Durante temporada di migra pa laba nan cabutiti (webonan) na lama e automobilistanan ta trapa e cangreunan na cantidad halto matando e hembranan cu ta carga cu webo pa bay pone y no ta logra haci esaki. E pikimento di palonan (driftwood) na lama tambe ta stroba crecemento di e cantidad di cangreu. Na unda mayoria ta sconde den nan fase jubenil.
DNM ta alerta cu den e dianan aki cu luna yen lo bay tin crusamento di cangreu blauw na Pos Chikito y area di Santo Largo. Eherce cautela den trafico tanten e borchinan ta poni.
Pa cualkier sucedido por notifica nos inmediatamente via nos facebook page dnmaruba of plataforma Infraruba.com ora cu weita actividad di crusamento di cangreunan. Un danki na NGO’s nan cu a duna nan sosten cu informacion valioso pa realisa e proyecto aki.


text: ORANJESTAD, Aruba –21 april 2020 Ayera nochi nos prome Minister Evelyn Wever-Croes a informa cu Aruba ta drentando un fase nobo. Un fase unda ta bay cuminsa traha cu un “Strategia di salida" cu mester wordo desaroya y implementa pa saca Aruba for di e crisis di COVID-19. Pa Aruba sali for di e crisis ta necesario pa comercio y otro instancianan cuminsa funciona atrobe. Pero esaki mester sosode bou di condicionan cu ta reduci e riesgo pa transmicion di e virus. Na e momento aki e strategia cu Gobierno a scoge pa maneha COVID-19 na Aruba ta dunando resultado y ta importante pa sigui monitor y ahusta e strategia unda ta necesario. Ta hopi importante pa decisionan cu ta wordo tuma ta abase di datos y no abase di sentimento of presion externo. E prome paso pa saca Aruba for di e crisis aki ta encera pone nos economia interno cuminsa move. Poco poco tur instancia y negoshi ta cuminsa funciona y hendenan lo cuminsa traha bek. Esaki lo sosode den fase y cu condicionan. Di e manera aki nos ta inicia e proceso pa recupa Aruba su economia y futuro. Gobierno ta cumpli cu su tarea pa evalua cada scenario pa garantisa cu cada decision ta uno responsabel. Pero e desafio mas grandi ta nos comunidad. Nos comunidad mester tin e sentimento di responsabilidad propio pa cu cuido di nan salud na tur momento. Comunidad mester bira mas conciente di cada situacion y scenario den nan bida diario y evalua nan decisionan abase di e risico pa contrae e virus. COVID-19 lo no disparce for di e mundo aki mas y tanten cu no tin un vacuna pa e virus nos tin pa sigui biba protehando esnan mas vulnerabel pa e virus. Higiena di man lo bira un actividad frecuente y aglomeracion di hende lo mester wordo regla na tur momento cu distancia fisico di 2 meter.


text:
ORANJESTAD – E homber sospechoso di a viola un menor di edad, e conocido personalidad Jason M.(40) a desmenti su actonan den corte awe mainta ora cu su caso a bin dilanti. E ta wordo acusa di entre September 2020 y febriuiari 2021 a penetra un hobencita A, di 16 aña diferente biaha, y comete actonan inmoral cu e mesun dama cu ta bou di su encargo y mishi na su parti intimo. Fiscal a pidi castigo di 3 aña di castigo di prizon pe.
E TRATAMENTO
Durante e tratamento di e caso diabierna mainta, M. a desmenti e acusacionan den su contra. E la sigura cu e mucha encuestion tabata traha practicamente henter dia cun’e na e gym cu ta di casa di e sospechoso. Segun e sospechoso, e tabata percura p’e. Ademas e sospechoso a sigui bisa cu e mucha tabata esun cu tabata seduci’e y na dado momento e sospechoso a enamora di dje. E mucha hoben tabata na altura cu M. tabata casa y lo a palabra cu ora cu e mucha tin 18 aña, lo a dicidi kico ta haci e ora. Segun M., e tabata sa cu e mucha ta menor di edad y cu e no tabatin ningun relacion cun’e. E la bisa cu e mucha a wordo abusa pa dos miembro di su famia, y pesey no kier a influencia e mucha. E la desmenti categoricamente cu e tabatin relacion sexual cu e mucha. Berdad segun M., cu nan tabata den un relacion, pero no sexual.
INTEROGACION DI HUEZ
Durante e tratamento di e caso, e huez dado momento a cuestiona M. pakico e no a declara esaki prome. Segun e sospechoso su splicacion, ta su abogado a bise prome pa e keda keto. Despues el a bisa e abogado mr Zuhayla Arends-Marchena y e ora a dicidi pa papia. Huez a puntra pakico e mucha a declara contra M. Segun e sospechoso, e famia di e dama A,su mama y su ruman tabata pone presion pa e declara contra M. pa asina tapa lok e apasa cun’e cu su mesun famia su abuela y su omo. Huez e momento ey a remarca cu apesar cu loke cu M. a bisa, A a keda mantena su declaracion di tabatin relacion enamoroso y sexual cu M.
FISCAL SU ARGUMENTO
Segun Fiscal den e caso a bisa, den un caso di abuso mester tin prueba di sosten. Y den e caso aki e ta haya cu tabatin suficiente prueba di sosten. Y combina cu cu e declaracion di e victima, e ta considera cu tabatin suficiente prueba. A mustra cu dia 3 di februari 2021 e mama a haci denuncia contra e sospechoso. Un dia prome ora cu e yiu a bay drumi, e mama a bay coba den e cellular y a mira e combersacionnan di whatsapp caminda por conclui cu M. lo a sunchi A. e dia ey. Dia 3 di februari 2021, Kinder en Zeden politie (KZP) a interoga A, cu a bisa cu ta for di augustus 2020 el a cuminsa traha na e gym. Hendenan di gym tabata bis a cu tur ora A. y e sospechoso tabata hunto y ta papia den orea di otro. E ruman muher grandi di A, despues di a mira e mensahenan whatsapp, ta haya cu e sospechoso tabata manipula A. Segun e mucha A, el a acerca M. (e sospechoso) pa tin relacion, pero M. a distancia pasobra e ta menor di edad y cu e sospechoso tabata casa. Na dado momento A lo a duna M. un sunchi den su boca y asina a crea un relacion di sunchimento. Segun e mucha, despues tabatin mishimento y despues relacion sexual. E mucha a bisa cu e tabatin relacion sexual voluntario cu M. diferente biaha.
E SOSPECHOSO
Jason M. a desmenti despues durante e tratamento, di tabata den e camber di masashi cu A. Den corte diabierna el a bisa cu por bien ta cu e tabata algun biaha cu A,. den e camber di masashi, pero cu no tabatin relacion e ora ey. Tin testigo cu a mira cu A. taabta bay den e camber di masashi, y cu despues Margarita tabata drenta. Despues di 3 pa 4 minuut, M. tabata sali y despues A. Fiscal a remarca cu prome, e sospechoso a desmenti y despues ta bisa cu tabatin relacion amoroso, pero cu KZP ta fabrica cosnan pa mustra cu e sospechoso ta culpable. Fiscal a menciona chatnan cu a download, pero cu no ta asina cu a fabrica e contenido.
CIERE DI CASO
Na final, Fiscal a exigi 42 luna di prison, di cual 6 condicional cu un periodo di prueba di 2 aña y cu guia di reclassering. Si kita loke tin di kita, y huez bay di acuerdo cu e sentencia, M. por sinta 1 aña y mei, kitando VI. Huez lo dicta sentencia final dia 29 di October 2021.
ORANJESTAD - Ministerio Publico lo cuminza entrante dialuna prome di november venidero cu ehecucion di sentencianan di boetnan di trafico. Personanan cu tin un condena irrevocable pa delitonan di trafico, lo wordo busca activamente pa Ministerio Publico y hiba KIA pa sinta nan detencion. KIA a prepara algun cel extra pa cu e meta aki. Funcionarionan di CEA (Cuerpo Especial di Aruba) lo sali riba caminda diariamente den nomber di Ministerio Publico. Nan lo tin un mashin di pin portatil den auto pa asina personanan cu ainda ta desea pa paga nan boetnan habri (y evita cu nan lo wordo transporta), por swipe. Una vez CEA yega na hende su cas, no ta posible mas pa yega na un areglo di pago
ORANJESTAD – Awe Fiscal a duna orden pa e conocido fisioterapista Rudy Cartientrega su mes atrobe na KIA. Esaki mientras cu recientemente e la wordo lagaden libertad despues di e sentencia. E cambio a bin ora cu Fiscal a apela e sentencia di Corte den Promer Instancia. Manera por corda, Corte den Promer Instancia a declara Rudy Carti liber di un total di 4 di e 8 acusacionan di lo a mishi y penetra un dama cu e lo a duna masashi. Na e occasion ey, Corte a condena Carti na 2 aña di prison di cual 1 aña ta condicional cu un tempo di prueba di 2 aña. Por corda con e mesun dia Rudy Carti por a bay cas, como un homber liber ya cu e sentencia y e periodo cu e tabata sera den KIA tabata permiti esey.
ORANJESTAD – Awe 2 or di merdia Corte den Promer Instancia a trata e caso di expropiacion (kita propiedad) contra Paul Croes, relaciona cu labamento di placa. Por a compronde cu un Hues y un Griffier di Curacao a bin Aruba specialmente pa tratamento di e caso aki. E Hues di Curacao a mustra cu for di documentonan di tratamento di e casonan den Promer Instancia y e sentencia di Corte Superior por compronde Melony Croes Paesch a wordo declara liber di a laba 209 mil florin. Hof su decision ta cu Paul Croes ta culpable di a laba 183 mil florin.
ORANJESTAD – Ex minister Paul Croes a dicidi cu ta bay Corte di Casacion. Asina e la declara awe diahuebs na prensa despues cu a trata e caso di confiscacion. Segun e ex mandatario, a evalua basta fuerte den seno familiar riba e resultado di e caso penal Ibis recientemente, tambe cu abogadonan y a dicidi cu ta apela esaki mas leu. Primordialmente pasobra no ta di acuerdo cu e proceso con esaki a wordo trata. Tabatin actonan illegal di parti di Procurador General y Ministerio Publico den e caso aki segun e ex mandatario. E ta mustra cu ley na Aruba ta bisa hopi cla cu e unico persona cu por persigui un minister den funcion, ta e PG. Fiscal of Ministerio Publico no por hacie esaki riba su mes. Segun Croes, nan (su ekipo legal) no a haya e asina yama ‘bijzondere aanwijzing’ of aprobacion firma di PG den e dossier den caso Ibis. Loke a haya ta un carta no firma na Hof, cu ta apodera Ministerio Publico pa persigui e mandatario, locual ta haci cu e carta e ora no tin validez. Ademas, segun e ex mandadatario, e carta tabata fecha despues cu e caso a cuminsa. Segun e ex mandatario, e ta yama esaki ‘te gek voor woorden’, y ta considera esaki un di e foutnan procedural. Ora cu un fiscal actua riba su mes, e ta actua illegalmente segun e ex mandatario.
ORANJESTAD – Ex minister Paul Croes a keda desapunta cu e sentencia di Hof diamars merdia contra dje, unda cu a kere cu lo absolvie di e cargonan y a toch haya castigo di prison. Berdad e castigo a keda reduci di inicialmente 5 aña (pidi pa Ministerio Publico), pa 4 aña (sentencia den corte di prome instancia) y finalmente Hof awe a baha esaki te 3 aña. Segun Croes, e tres huesnan no a tene consideracion cu hopi punto manera cu el a kere y ta haya cu algun caminda a bay ‘te kort door de bocht’, pues no a tuma mas tempo pa evalua e puntonan den profundidad, y a keda superficial.
ORANJESTAD – Hof diamars a sentencia ex minister Paul Croes na 3 aña di castigo di prison, 1 menos cu e la haya den prome instante, y 8 aña pa tanto prohibicion di traha como ambtenaar y participa activamente den politica. E ultimo dos cargonan a keda reduci cu 2 aña tambe. Sinembargo, Hof a haya Croes culpable pa tur 6 cargo cu tabata sospeche di dje, mientras cu den prome instancia a declare liber di uno.


text:
Esfera Caribense na Museo Arqueologico Caribbean Fair, edicion Aruba, tabata un evento yen di alegria y sorpresa
Esfera Caribense na Museo Arqueologico
Caribbean Fair, edicion Aruba, tabata un evento yen di alegria y sorpresa
Bishitantenan na e evento ‘Caribbean Fair’, edicion Aruba, a disfruta masha hopi di un atardi y anochi yen di actividadnan den un esfera Caribense y festivo. Muchanan y nan mayor a disfruta di e workshopsnan gratis como tambe di e weganan di Fundacion Lanta Papiamento. Presentacionnan tabata interesante y bon bishita, tabata tin dushi cuminda y musica caribense y hopi a hasi uso di e oportunidad pa bishita e exposicion Caribbean Ties. E feria Caribense, edicion Aruba, tabata e promer actividad den cuadro di e programa publico conhunto di e exposicion Caribbean Ties cu a habri na diferente pais den Caribe, como tambe na Hulanda.
Artistanan local Trudy lampe, Gloria Filiciana y Maja Lepsanovic a duna tayernan creativo den e espacio di e ex-fruteria. Bishitante a disfruta di pinta nan ‘flamingo fridge magnet’ den colornan caribense, participantenan a gusta siña technicanan indjan pa traha potchi di klei y tabata tin un linja di espera pa e tayer di traha cadena di ‘seaglass’.
Artista Osaira Muyale di Studio O, a duna un charla interesante tocante e historia tras di e cabaynan blou, cu ta forma parti di e arte den espaciona publico den Oranjestad. Arkeologo drs. Harold Kelly a duna un presentacion impresionante di e periodo Archaico, cu informacionnan nobo di nos historia indigena cu ta resultado di e projecto di investigacion di NEXUS1492.
Fundacion Lanta Papiamento a percura pa un bunita exposicion di Papiamento y weganan leuk y informativo na cual diferente famia a participa. Fundacion Stichting Rancho tabata na encargo di e bar y tambe tabata tin batido dushi y saludabel. E Foodcourt tabata bon surti cu cuminda di Trinidad, Dominica, Republica Dominicana, St. Maarten, Cuba y Surinam, como tambe di Aruba mes y sabrioso barbeque.
E atardi a kick-off cu un flashmob caribense, bou guia di choreografo Noëlia Khalil. E participantenan, hoben y mucha di e grupo di baile ‘kids in action’ hunto cu e brigada hubenil nobo di Museo y amigonan di Museo a pasa hopi pret, y grandi y chikito a disfruta di na presentacion alegre. Despues di e sorpresa aki a sigui un otro highlight di e anochi, unda Jersie Sophia a cantacu su bos magnifico for di e balkon di e “Cas Ecury”. Fundacion Lanta Papiamento a deleita publico cu poesia y storia inspirativo, specialmente pa e evento di Caribbean Fair.
Cantante Ces a trece un repertoirio cu caribbean vibes y a encanta publico cu su bunita bos. E anochi ameno a cera cu e dushi musica di Jersie Sophia y Clickband. Museo Arqueologico ta hopi contento cu e reaccion positive di publico riba e anochi. Alavez ta gradici un y tur cu a yuda hasi esaki un exito, na promer lugar nos partners, Fundacion Lanta Papiamento, Directie Cultuur Aruba, specialmente sr. Stanley Dabian y sra. Marlene Lampe, Buro di MINFEC, Debra Boekhoudt y Noëlia Khalil y grupo Kids in Action, artistanan Osaira Muyale di Studio O, Trudy Lampe, Gloria Filiciana y Maja Lepsanovic, Dama Cultural 2017 y 2018, tur instancia y persona cu a yuda di un of otro forma y last but not least nos voluntarionan y brigada hubenil fabuloso!


text:
KRALENDIJK – Awe djamars mainta a desinfektá ofisina di dòkter Michael Hermelijn relashoná ku e kaso kaminda e dòkter a keda infektá ku coronavírùs.
Bonaire Medical Clinic, e ofisina di dòkter Hermelijn na Kaya Libertador Simon Bolivar 12 ta habri bèk djarason 30 di sèptèmber pa duna servisio na pueblo di Boneiru. E kompania ‘Global Detailing Services, Desinfectie Services’ (GDS) a hasi e trabou di desinfektá e edifisio paden i pafó. No solamente e edifisio, sinembargo nan a spùit e kurá ku e edifisio ta aden ku e produkto ku ta eliminá e vírùs.
Aparte di esnan ku ta spùit pa eliminá e posibel vírùs den e ofisina, tin hende ta pasa paña i laba tur loke tin den e ofisina. E meta ta, ku tur seguridat e ofisina ta liber di posibel coronavírùs. Ya tin mas ku 2 siman a pasa, pues sientifikamente mirá, ya e vírùs no ta presente.
Mayan djarason mainta e ofisina ta habri i pashèntnan di dòkter Hermelijn por pasa serka dòkter Simon Eijsenga ku ta e médiko ku a tuma na su enkargo tur konsulta i pashènt. Solamente 3 persona por ta den e ofisina pendiente di e momentu pa drenta den e kantor serka dòkter Eijsenga. Tambe tur pashènt mester usa tapa boka i tene distansia sosial di 1,5 meter. Konsulta ta segun sita telefóniko (bo no por kana drenta si no tin sita). Por pidi resèpt solamente via telefòn òf via Whatsapp na number +599 795 7171
Tin trabou di ahustashon ku a tuma lugá paden di e ofisina, esaki pa por atendé ku hende mas mihó den e situashon aktual. Ofisina di Dr. Hermelijn lo ta habrí di djaluna pa djabièrnè di 8’or di mainta pa 1’or di mèrdia. Atardi di 2’or pa 5’or.
Dòkter Hermelijn, te ainda ta bou di kuido médiko avansá i a wòrdu transportá pa Kòrsou. Nos ta spera riba un pronto rekuperashon di nos Dr. Michael Hermelijn i ku e por regresá bek na su ofisina di kuido médiko pa su pashèntnan.
Riba potrèt awe mainta momentu e hendenan di GDS tabata hasiendo trabounan pa desinfektá ofisina di dòkter Hermelijn.


text:
Tur aña tin 16 mión intento di suisidio rònt mundu. Di nan, 800,000 ta resultá den suisidio. Pues kada 40 sekònde un hende ta mata su kurpa. Riba 10 di òktober Nashonnan Uní (UN) a deklará Dia Internashonal pa Prevenshon di Suisidio ku meta pa konsientisá i prevení.
Sigun datonan di UN, Kòrsou pa kada 100,000 suidadano ta registrá 4.6 suisidio na aña 2010. Ounke ku esaki ta hopi mas abou ku sifranan di 2016 di Sürnam (23.2) i Hulanda (9.6) e ta mas haltu ku nos rumannan Karibense: Barbados (0.4), Antigua & Barbuda (0.5), Bahamas (1,6) Grenada (1.7) Jamaica (2.0) i St Vincent (2.4).
Lo ta bon pa ekspertonan na un manera habrí papia i konsientisá nos poblashon tokante e tema aki. Nos ainda tin e tradishon di stigmatizá, kondená i asta yama esnan ku a kometé (òf hasi intento di) suisidio, loko. E ta relatá na e tradishon di Iglesia Katóliko di hopi siglo di p.e. ninga un entiero Katóliko na un persona Katóliko ku a mata su kurpa i bai asina leu di bisa ku e “lo no por “drenta shelu”.
Stigmatisashon i dramatisashon segun ekspertonan no ta yuda e kousa. Silensio tampoko. Mester trata suisidio komo un aspekto di salú públiko. Suisidio mester keda rekonosé komo un intento (desesperá) pa skapa di un sufrimentu ku a bira asina grandi ku e persona no ta mira otro manera pa haña alivio ku no ta morto. Loke tambe nos mester realisá ta ku e persona ei lo a preferá un otro alternativa. Nos no mester kondená e persona ku ta konsiderá suisidio, pero yud’é haña un alternativa.
Seoul, Repúblika di Korea


text:
Lo fleksibilisá e suspenshon di dunamentu di pèrmit di divisa pa hasi transferensia pa eksterior
Lo fleksibilisá e suspenshon di dunamentu di pèrmit di divisa pa hasi transferensia pa
eksterior
Mirando ku reserva ofisial di divisa i kobertura di importashon ta na un nivel sólido i ku ekonomia di
Kòrsou i di Sint Maarten a kuminsá duna señal di rekuperashon, Centrale Bank van Curaçao en Sint
Maarten (CBCS) a disidí ku lo kuminsá eliminá, gradualmente, e suspenshon ku ta na vigor relashoná
ku dunamentu di pèrmit di divisa pa hasi transferensia pa eksterior. CBCS a introdusí e suspenshon
akí na mart di 2020 relashoná ku e impakto ekonómiko fuerte di e pandemia di COVID-19. Entrante
1 di òktober 2021, CBCS lo bolbe kuminsá duna pèrmit di divisa pa transakshon ku ta hiba na salida
di divisa, pa suma te ku NAf 300.000. Manera kustumber, transakshon di kapital pa suma bou di NAf
150.000 por sosodé sin ku tin mester di pèrmit. Fuera di esei, lo introdusí sierto fleksibilisashon spesial
pa asina e fondonan di penshun i kompanianan di seguro por hasi invershon den eksterior, i pa por
hasi pago di dividendo i ganashi na persona no residente. Mas informashon tokante e fleksibilisashon
ta disponibel den e siguiente dokumento riba wèpsait di CBCS: Easing of the suspension of the
granting of foreign exchange licenses for transfers abroad1
.
Si e rekuperashon ekonómiko keda stabil i reserva ofisial di divisa i kobertura di importashon keda
na un nivel adekuá, lo introdusí un fleksibilisashon mas dia 1 di yanüari 2022 i lo eliminá e
restrikshon integralmente entrante 1 di aprel 2022.
Willemstad, 29 di sèptèmber 2021
CENTRALE BANK VAN CURACAO EN SINT MAARTEN


text:
Ha! Uno bieu pero conoci ta: saya plissé. Diripiente el a lanta bek riba catwalks. Nos ta yama bonbini cu euforia na e sayanan aki yen di estilo. E ta facil pa bisti y bo por bay den tur direccion cu ne. Na final di 2018 y comienso di 2019, por combin’e preferiblemente cu blusa tof, dibertido y peculiar. Algo cu di biaha ta combinabel y practico.
Strepi ta un supertrend pa e temporada nobo aki. Hasta bo por bistie caba. Scoge pa un carson strepia of un blusa strepia tof. No ta haci diferencia. Strepi ta super cool. Den combinacion cu strepi nan ta completamente up-to-date.
Bisti un sweater bunita riba un shimis largo tela fini y bo tin di biaha 2 item super na moda pa e ultimo temporada di 2018 y 2019. Cu e combinacionnan aki tambe bo por experimenta di trempan caba den e temporada. Bay en busca di sweater dibertido, adorabel y extravagante. Kisas ainda bo tin un shimis largo colga den cashi. E look aki ta facil, femenino y trendy.
Nan a bolbe bin na moda: prints di animal. Casi ful e coleccion di Max Mara ta basa riba e dibuho di e fantasia aki. Cada pieza di paña, cada item ta haya e dibuho di un cuero di animal den e ultimo periodo aki. Un ‘must-have’ ta un jacket largo den print di animal. Cu ne bo ta score fantasticamente.


text:
San Sebastian Film Festival 2021 a entrega e Donostia Award di su edicion number 69 na Johnny Depp. E actor a recoge e premio na Kursaal Auditorium como reconocimento pa su trayectoria. E ta ser califica como un di e actornan mas talentoso y versatil di cine contemporaneo.
Cu e premio aki, Depp a bishita e festival pa di tres biaha. Na 1998 el a bay cu Terry Giliam pa e pelicula Fear and loathing in Las Vegas y na 2020 el a bolbe pa e documentario Crock of Gold: Bebiendo con Shane MacGowan den cual e ta actua como productor y protagonista.
E premio aki ta yega den bida di Depp despues cu e actor a perde un demanda contra e tabloide britanico The Sun pa difamacion pa yame ‘batido di muhe’ despues di e denuncia di su ex casa, Amber Heard, pa maltrato. E hues a determina cu e actor a agredi su ex-pareha y a lage sinti temor pa su bida.
Johnny Depp a afirma cu el a converti den un victima di ‘cancel culture’ mientras e tabata prepara pa ricibi su prestigioso Donostia Award na San Sebastian Film Festival. E actor di 58 aña, a hura cu ‘niun hende ta safe’ di e movimento pasobra el a bira ‘asina for di control’. Un tribunal a autorisa Depp pa procede cu un demanda pa difamacion di 50 miyon di dollar contra Amber Heard.
Johnny Depp a haci e comentarionan aki prome cu el a subi escenario y acepta e premio otorga den reconocimento pa su trabou actoral asina elogia y admira, unda e strea di Pirates Of The Caribbean a yega hopi anima na un photocall pa e evento.


text:
Fundashon Birgen di Rosario
Fundashon Birgen di Rosario
Willemstad, 8 di oktober 2021
Apresiabel famia/persona di kontakto di nos klientenan,
Fundashon Birgen di Rosario ta informá ku lamentablemente nos organisashon a keda konfrontá ku personanan ku a keda infektá ku e viro di Corona.
Nos ta siguiendo e protokolnan vigente i ta wòrdu bon asesorá dor di dòkternan di GGD i nos propio dòkter di instituto.
Konsiente ku nos ta kuida e grupo mas vulnerabel ku ta kore riesgo haltu na momentu ku nan keda infektá ku e viro di Corona, nos a tuma e medida di sera e lokalidat Nos Lanterno kompleto pa bishita te ku próksimo aviso. E medida aki ta pa por protehá nos habitantenan di un mihó forma.
Buskamentu di paña sushi i tresementu di paña limpi por sigui tuma lugá di forma normal.
Semper tur miembro di famia por yama pa informá pa su hende grandi i/òf por hasi un video call.
Nos ta bolbe fasilitá e numbernan di telefòn di e diferente lokalidatnan:
Huize Welgelegen/Habaai
– Departamentu Druifi: 515-7937
– Departamentu Guyaba: 513-3710
– Departamentu Mispel/Mango: 520-5063
– Departamentu Tamarein: 527-9732
– E persona responsabel na Habaai: 516-3008
Richardushuis: 514-8648
Nos Lanterno: 540-2854
Nos otro dos lokalidatnan ku ta Richardushuis i Huize Welgelegen/Habaai ta keda habrí pa bishita pa kliente konforme e reglanan vigente. Pasadia Mi Amparo tambe ta keda habrí normal.
Nos ta spera di a informá sufisiente!
Atentamente,
Sra. Indra Rossen-Lucasius
Direktora


text:
WILLEMSTAD – Den kuadro di e promé ‘plastic attack’ e bishitantenan di Supermerkado Centrum na Piscadera a saka nan kompranan for di e emboltura di plèstik i a hinka nan den emboltura ku nan mes a trese i ku por usa di nobo.
A kolekta un seru di sushi di plèstik asombroso den e garoshinan di hasi kompra. Green Force Curaçao ta atendé e resiklahe di e plèstik.
Plèstik ta un problema enorme na Kòrsou, Shadiah Elhage, presidente di Clean Caribbean Curaçao, ku ta organisá e akshon, ta konta. Ku e akshon Elhage ke krea konsientisashon.
“Bishitante di supermerkado a spanta di tur e plèstik ku a bini di nan kuminda; esei ta eksaktamente loke nos a spera. Nos ke laga e hendenan mira ku nan mes por hasi algu na e problema di plèstik.”
“Nos isla ta masha shushi mes”
No tin sifra eksakto di e grandura di e shushamentu di plèstik na Kòrsou, pero Green Force kuminsamentu di e aña aki a eksportá mas ku 1 mion kilo di plèstik for di e isla pa resiklahe.
“Nos isla ta masha shushi mes”, Timo Brouwer di Green Force ta bisa. “E plèstik ta resultá den nos medio ambiente i den laman. E ta keda ei pa sentenar di aña òf e ta resultá den e piskánan ku nos ta kome. E morkoinan i paranan por stek aden.”
Brouwer ta mira mas i mas plèstik separá drenta na Green Force. “Ta manera porfin Kòrsou ta kla pa kuminsá resiklá. Tin tur sorto di proyekto di edukashon ku ta hasi hende konsiente di e surplus di shushi.”
Taha plèstik
Clean Caribbean Coalition ta koperá ku ministerio di Salubridat, Medio Ambiente i Naturalesa. “Nos ta traha na un legislashon nobo. For di yüli nos ke taha tas di plèstik grátis den supermerkado. Despues nos lo fiha riba tahamentu di kùp di plèstik, richi i baki di kuminda di foam”, direktor Gabriel Murray ta bisa.
Manager di Supermerkado Centrum gustosamente ta partisipá na e ‘plastic attack’. E ta mira un opstákulo tambe: “Nos ke ménos plèstik rònt di e produktonan ku nos ta bende. Ma nos mester tene kidou si pa e produktonan no bira mas karu pa e motibu ei. Si mi mester pidi un florin èkstra pa produkto, pa motibu di un emboltura ku ta bon pa medio ambiente, mi ta pèrdè mi klientenan.”
Nan mes por hasi e diferensha grandi
Segun Elhage e habitantenan di e isla mes por hasi un diferensha grandi kaba. “Kumpra un bòter di awa ku por usa atrobe i hiba bo mes kùp ora bo bai Starbucks. Ora di buska kuminda bai ku bo mes bakinan i laga nan saka e kuminda pone aden. Mayoria di restorant ta koperá gustosamente.


text:
Notifica AO pa motibo di Cuarentena
Aseguradonan di SVb cu ta obliga di bay den cuarentena por notifica AO pa cu esaki. Esaki ta conta pa tur trahado den sector priva. Ambtenaar no tin nodo di notifica AO, debi cu ambtenaar por haci uzo di e areglo di BVVD.
Na momento cu un trahado ta ser obliga pa bay den cuarentena pa DVG e por notifica AO na SVb na 527-2782. E trahado mester por prueba cu el a wordo manda den cuarentena door di DVG. Ora di notifica AO e operador di SVb ta duna instruccion pa esaki.
Pa mas informacion por tuma contacto cu SVb na info@svbaruba.org.
Pa mas informacion riba COVID-19 bishita https://www.arubacovid19.org.


text:
Segun drs. Mervin Wyatt-Ras, mientras casonan di abuso sexual di menor y maltrato ta aumentando, gobierno ta na soño. Wyatt-Ras ta menciona tur e headlines den prensa, entre otro:
“David Perez Tejada y Vanessa Vrolijk ta esnan deteni pa abuso sexual di nan yiunan”, “Corte a condena Jaime Trimon na 5 aña di prison pa abuso sexual cu muchanan”, “Pastoor Doedel Sofia a haya servicio comunitario”, “A encarcela Jason Margarita pa abuso sexual cu mucha” y “Rudi Carti interoga atrobe”. Aki ta menciona djies un par. E consecuencianan di abuso sexual (di menor) ta devastador pa e victima. Den 80-90% di e casonan ta trata di persona serca di e mucha/persona, den famia of amistad. Pues un persona di confiansa. Pesey e daño ta hopi grandi pa e victima. Ora ta trata un mucha, abuso sexual ta touch cu integridad di e mucha. Un persona cu e ta confia ta haci’e daño y e ora e no por confia. E daño ta pa henter bida.
E menor victima di abuso sexual por desaroya, miedo, ansha, angustia, inseguridad, desconfiansa, rabia y odio. E por cambia diripente di comportacion of haya “nachtmerrie” of cuminsa haci daño na su curpa. Aki por bisa e imagen propio di e victima ta ser afecta. Ademas ora e bira mas grandi e por cuminsa automutila pa alivia su dolor, disocia y desaroya depresividad y hasta por ta bipolar y haya otro problemanan di indole psycho-social. E trauma di termino duradero. Den tur fase di bida lo por haya cierto complicasion. Importante banda di preveni ta pa ora haya sa cu esnan rond di e mucha por duna oido y sali na su defensa. E exito di terapia tin di haber cu con ta trata e menor y sosten di su sernan keri. Pa loke ta trata castigo esakinan te ainda abou en comparacion cu e daño cu e victima ta ricibi. Wyatt-Ras ta lamenta cu e minister di Asuntonan Social ta keto den tur e casonan aki. E minister presidente cu a priminti di bin cu ley di 5 minuut tambe a faya barbaramente. Castigo di e abusador tambe ta laga di desea, cu no ta suficiente. Hasta ta duna “community service” na personanan abusado cu mester keda leu di hende.
Wyatt-Ras a manda pregunta pa minister di Asuntonan Social encuanto tres hoben sospechoso y ni musca no a bula, corda pa e contesta e parlamentario. Wyatt-Ras no ta haya cu esaki por.
E minister ta bin Parlamento si pa bin aproba un suma pa e por financia Crisisplan. Gobierno y e minister di Asuntonan a declara un crisis social ora mucha a ser abusa dor di nan mayornan cu consecuencia fatal sinembargo no a cumpli cu loke a presenta na Parlamento. Mientras cu AVP den su gobernacon a enfoca riba prevencion a base di recomendacionnan di entre otro UNICEF, den e gobierno aki a priminti di inverti den ayudo. A nombra casi 50 of mas persona como contractant mientras den combersacion cu instancianan, varios a indica di ta prefera un trahado fiho. E impresion ta cu e contractanten no por anda cu e casonan (dificil) di cual kier baha e wachtlijst. Dicho wachtlijst no a baha manera a priminti. Segun Wyatt-Ras el a adverti esaki durante reunionnan sinembargo no tabatin oido pa esaki.
Un djies ora bin trata presupuesto lo bolbe pidi placa, mientras gobierno no ta acepta cu parlamento ta critico. Wyatt-Ras ta lamenta cu su preguntanan haci na minister di Asuntonan Social, Glenbert Croes dia 19 di januari no a ser contesta te dia di awe. Esaki no ta un forma di trata Parlamento cu ta representa nos pueblo y ta controla con placa di pueblo ta ser gasta. Minister: No ta Mervin Wyatt-Ras bo no ta contesta, sino pueblo di Aruba bo ta keda sin contesta. Esaki ta refleha e arogancia di minister cu ta na soño. Un djies e minister ta bin si parlamento pa nos sigui sostene su plannan, anto nos mester djies keda keto y sostene?
Mescos ta pasa cu esnan di fase. Ta ser tresi dilanti cu lo stop fase, pero tin persona te ainda no a haya ningun cent di fase y a ser manda di cashi pa muraya. Nan ta aserca parlamentario y no tin ningun parti pa referi nan pa nan haya oido.
Por bisa cu pa loke ta trata maltrato tambe e cantidad di casonan ta halto y bo no ta tende di e minister. Por menciona ehempel di titulo di articulonan cu ta refleha maltrato den nos pais. Tur ta ehempel di februari di e anja aki: “Polis a detene homber cu a dal su mama”, “Homber cu ta menasa famia deteni na Zumbo”, “Homber a bati muhe na Canashito”, “Caso serio a agredi y menasa cu morto”, “Polis a intermedia den problema entre mama y yiu”, “A cuminsa dushi pero cos a caba bon zuur na apartamento di placer”, “Dentenemi pa maltrata X-pareha”, “Polis a intervene den pelea di pareha riba caya”, “Polis a bai atende caso bringamento na Jan Flemming”, “Ni maske cuanto bo rabia, respet mester keda”, “Problema familiar a finalisa cu aresto”, “Ex a bin pa busca problema na Macuarima”, “Flecha di cupido a faya: Amor a caba den Juan Jacobstraat”, “Mama y yiu deteni den caso di maltrato na Savaneta”, “Homber deteni pa maltrato na Esmeralda 27” y “Polis a intermedia den caso di maltrato”. E consequencianan di maltrato pa famianan tambe ta grandi, pero mientrastanto den e casonan aki tambe e Minister ta na soño.


text:
Inspeccion tin como tareanan principal:
- Stimula scolnan pa traha na cuido di calidad;
- Raporta y duna conseho tocante e desaroyonan señala;
- Evalua calidad di enseñansa;
- Y vigila cumplimento di e reglanan legal cu ta regarda enseñansa.
Si nos wak e tereno amplio di trabou di Inspeccion, anto por categorisa e trabounan bou di e siguiente rubricanan: Administrativo, Huridico/Organisatorio, Habilidad di Enseñansa, Control, Evaluacion, Estimulo, Raporta, Conseho, Representativo, Consulta, Coordinacion, Promove Expertisio, Prepara Maneho y Intermedia.
Tipo di e trabounan di inspector ta trece cun’e cu mester por tin un bista riba un tereno amplio dentro di henter e proceso di enseñansa. Inspeccion tin control y evaluacion di enseñansa di cada scol tanto na nivel micro como macro. Ta trata aki di sucesonan na nivel di e alumno te na colabora pa prepara legislacion pa enseñansa den su totalidad cu e meta pa vigila e calidad y promove calidad di enseñansa.
Pa mas informacion por tuma contacto cu Departamento di Enseñansa, seccion Inspeccion di Enseñansa.


text:
E di dos biaha na 2021 a toca turno na un empleado y tremendo colega di Facilitair Bedrijf cu tin Hospital na pecho, esta Rachelle Roos. Hunta di Directiva y diferente manager di Facilitair Bedrijf conhuntamente cu algun colega a sorprende Rachelle Roos como empleado di luna di februari 2021.
Desde cu Charlissa Chaljub, manager Hoteldienst a cuminsa traha na hospital, ya caba Rachelle Roos tabat’ey. Na dado momento Rachelle a cuminsa forma parti di Facilitair Bedrijf y nan a cuminsa traha hopi cerca cu otro. Charlissa a duna di conoce cu Rachelle semper ta cla pa yuda no ta importa dia ni ora. Rachelle ta un hende hopi preciso y pues ta exigi cierto perfeccion, pero semper ta haci su trabou cu hopi smaak y un persona cu tin hospital hopi na pecho.
Milka Wernet, manager di Seguridad tin algun aña ta traha cu Rachelle Roos den su funcion como management assistent di Facilitair Bedrijf. El a duna di conoce cu Rachelle ta un persona hopi balente y e mes ta tuma e iniciativa pa busca trabou. E ta tuma trabou di diferente departamento cu ta resorta bou di Facilitair Bedrijf entre otro den e parti di beveiliging unda ela asisti hopi den e parti di coach e personal di siguridad. No ta importa e trabou, , Rachelle semper t’ey pa yuda. E mes ta percura pa tur cos cu nan tin mester sin molestia e manager. Rachelle tin sigur un balor agrega inmenso pa nos y nos ta apreci’e hopi.
Pa Rachelle esaki tabata un sorpresa grandi cu ela bira empleado di luna. E tabata bezig cu diferente mudamento cu ta tumando luga den hospital y na dado momento su hefe a yam’e y bis’e cu e tin di bay haci un trabou casi imposibel. “E tabata echt un surprise y mi no tabatin idea di nada,” el a duna di conoce.
E ta gusta su trabou di Hospital pasobra e ta hopi dinamico. Tur dia tin algo diferente pa haci. E ta hopi bezig riba e vloer y ta traha cu tur personal di Hospital, sea coleganan riba piso di cuido of coleganan cu ta haci otro tipo di trabou ofreciendo servicio na sea pashent, bishitante of otro colega interno. “Mi gusta tur cos di e trabou. Tur dia ta algo diferente.” El a duna di conoce cu si un persona kier bin traha den cuido na hospital, bo mester gusta loke bo ta haci, bo mester tin un pasion p’e trabou di cuido.
E ta recorda tur hende cu den cuido bo ta traha cu pashent y famia, cu cosnan delicado y p’esey bo mester tin pasion p’e. Pero e ta conta pa tur otro trabou den Hospital, pasobra bo mester tin e capacidad pa enfrenta loke bo ta haya durante bo trabou. Un dia den Hospital ta hopi dinamico den tur aspecto.
Masha pabien Rachelle cu e bunita reconocemento aki!


text:
Cantidad di wega den e categorianan infantil y hubenil di Arubaanse Voetbal Bond – AVB a continua diasabra. Na tereno Estudiantes na Primavera e ekipo di cas a enfrenta RCA 1 U9. Mester bisa cu den un bon partido e muchanan di RCA 1 U9 a gana Estudiantes cu e score di 5-1 cu golnan anota pa 2x Gyon Thiel, 1x Dyron Arends, 1x Shanon Alguirre y un autogol.
Tambe nos a haya Britannia U9 ta gana Santa Fe U9 cu e score di 3 – 0 cu golnan anota pa Aldrick Perez 2x y Quiyonn Giel 1x.
Mester bisa cu tur e weganan infantil y hubenil ta bay den un bon ambiente. Nos kier a recorda mayornan pa asisti na dicho weganan y den forma sano apoya boso yiu(nan). Un respaldo di mayor lo yuda e mucha sigur den su bon desaroyo y formacion como persona despues. Corda cu cada mayor ta un role model pa nan yiu(nan).
For di coleganan di Futbol Aruba nos ta haya e scorenan di e weganan hunga.


text: WILLEMSTAD – Korsou ta intensiva su situacion di COVID pa fase 3. Asina prome minister Eugene Rhuggenaath a anunsia djaluna mainta durante konferensia di prensa. Fase 3 ta ensera Toque de Queda entrante 17 di September 2020 i ta valido pa 3 siman. E Toce de Queda ta entre 11’or di anochi pa 5 or di marduga e siguiente dia. No ta permiti samenscholing di mas di 4 hende. Horeca por keda habri te 10’or di anochi. Truk di pan di 5’or di atardi pa 10or di anochi. Aktividadnan deportivo por kontinua pero sin publiko. Esaki debi na e oumento rapido di kasonan di COVID e ultimo dianan. Fin di siman atras tabat tin 22 kaso positivo di Covid-19


text:
Kralendijk – Selebrashon di dia di Boneiru e aña aki ta tuma lugá dilanti Bestuurskantor pero di un forma adaptá ku algun invitado teniendo kuenta ku e reglanan di covid.Manera tur aña pa e okashon aki gobièrnu di Boneiru a instituí un komishon pa organisá e festividat aki, ku ta nos dia nashonal.
E tema di e aña aki ta “Unidat ta e yabi pa libertat”
E dia ta kuminsá ku un reunion sòlèm di konseho insular na Passangrahan pa 08.30. E parti protokolar lo sigui pa 09.35 ku e gruponan uniformá ku lo marcha i bou di e tononan di nos himno nashonal ku ta interpretá dor di un korlo hisa e bandera gigantesko di Boneiru.
Despues di e parti di hisamentu di bandera lo sigui ku e parti eukuméniko siguí pa algun kansion di gospel dor di kor San Luis Beltran, diskursonan, rekonosementu na nos suidadanonan di honor i ta sera e selebrashon ku un bunita shou.
Sperando ku kada suidadano ku ta stima e pida baranka aki, krea un sentimentu di patriotismo i demostrá esaki tambe. Esaki por sosodé pa medio di un bandera sea na kas òf na outo, un steker, pen, vestuario òf di kualke manera ku bo por ekspresá ku bo ta un boneriano i ku amor inmenso pa bo isla.
Pueblo Boneriano por sigui e e reunion sòlèm i e parti protokolar mainta atrabes di nos medionan di komunikashon.
Entidat PúblikoBoneiru ta deseá henter pueblo di Boneiru un felis i dushi Dia di


text:
VIDEO PLUS POTRET DI E KONTROL KU A TUMA LUGA NA DRICOMA, LOMITU KADUKÁ NA AÑA 2008 ENKONTRA DRICOMA.
Lomito kaduká na aña 2008 enkontrá na Dricoma
Djabièrnè 19 di mei 2017 tabata tin kontrol na Dricoma Trading situá na Kapiteinsweg, Suffisant. Na e establisimentu aki a bin topa ku gran kantidat di karni ku fecha kaduká den frizer. A enkontrá entre otro un kantidat di karni lomito, galiña, piská ku fecha kaduká. E karni lomito a kaduká for di aña 2008.
Dricoma Trading ta un establisimentu ku ta warda produkto pa otro kompanianan ku na nan turno ta bende e produktonan aki ku kunsumidó.
E akshon di MEO konhunto ku otro timnan a produsí mas ku 22.500 kilo di produkto ku a keda konfiská na Dricoma Trading.


text:
Willemstad- Konseho di Minister a bai di akuerdo pa kompensá e grupo di AOV’r ku durante di e periodo di 1 mart 2014 pa 1 di mart 206 a hasi uso di e areglo di transishon pa kobra nan penshun di behes (AOV) promé ku nan a yega 65 no opstante e redukshon di 6% pa aña riba nan penshun di behes.
Ta trata di personanan ku a entrega nan petishon na SVB, pa for di nan 60 aña risibí nan pago di penshun di behes. A apliká un redukshon di 6% pa aña riba e penshun di behes. Por a hasi petishon pa e areglo di transishon entre 1 di mart 2014 pa 1 di mart 2016.
Alrededor di 4.800 persona entrega un petishon entre 1 di mart 2014 i 1 si mart 2016 pa risibi nan pago di penshun di behes ku e redukshon aki. En rason ku a pisa hopi den yega na e desishon pa kompensá e grupo aki ta e echo ku un parti di nan no tin otro fuente di entrada ku no ta nan penshun di behes. Banda di esaki a resultá ku algun di nan a hasi petishon for di mart 2014 pa tuma nan penshun di behes i komo tal a risibí un redukshon máksimo (di 30%.)
Danki na e esfuersonan ku komunidat a hasi durante di e último añanan a krea espasio pa por suavisá efektonan negativo ku e reforma a trese kuné. E redukshon di 30% riba e derecho di penshun di behes lo keda redusí pa e grupo aki te nan 20% i e grupo di persona aki lo risibí pago di esaki ku forsa retroaktivo riba e periodo tras di lomba.
Ministerio di Finansas den koperashon ku Ministerio di SOAW lo perkurá pa ehekushon di esaki.


text:
Geplaatst op 03 July 2019 dor di Ministerio Enseñansa, Siensia, Kultura & Deporte
Despues a sigui ku entrada di gruponan hubenil di pas huntu ku peloton di bandera bou di guia di Komandante Dinaira Martina. Mgr. Luis Secco a hiba palabra na nòmber di Konseho di Iglesia kaminda el a sa di stimulá henter e pueblo pa ban biba den pas i harmonia ku otro. Siguidamente a hisa e bandera kaminda nos hóbennan dignamente a sa di hisa nos bandera di un manera solèm ku pèrmit di nos Promé Minister sr. Eugene Rhuggenaath. Despues nos Himno a keda toká pa Dennis Aalse Youth Orchestra, Dennis Aalse Big Band i interpretá pa e hóbennan Sebastian Salgado i Alysha Wythe.
A sigui ku diskurso di nos Minister di Enseñansa, Siensia, Kultura & Deporte sra. Marilyn Alcalá-Wallé i nos promé Minister sr. Eugene Rhuggenaath. Tantu Minister di Kultura, komo Minister Presidènt a para ketu na e tópiko di Identidat di nos Nashon.
Parti di e programa di e mainta emoshonante tabata entrega di Krus di Mérito kaminda sra. Ange Marie Philomène Jessurun, sr. Oswin Cristino (Chin) Behilia, sra. Swinda Marcela Albertus Conradus i sra. Iva Violette Hooghuis Martina a keda kondekorá pa Gobièrnu di Kòrsou. Sr. Wendell Prince, kende tambe ta un nominado pa e kondekorashon, pa motibu di salú no por tabata presente. Tambe tabatin entrega di un bunita diseño di stampia diseñá pa Avansia Damberg. Representante di Manager Marketing & Sales di C-Post, sr. Trevor Nisbet, a hasi entrega di e stampia na su ekselensia Gobernador sra. Lucille George-Wout, Presidente di Parlamentu sr. William Millerson, nos promé Minister sr. Eugene Rhuggenaath i Minister di Enseñansa, Siensia, Kultura i Deporte sra. Marilyn Alcalá-Wallé.
Den e aña aki ku ta aña di Kaha di òrgel, awe riba Dia di Bandera Gobièrnu di Kòrsou a duna rekonosementu na tokadónan di kaha di òrgel i tokadonan di wiri. Sr. Sterling “Chelo” Elodia a risibí un rekonosementu na nòmber di tur tokadó di wiri. Komo muestra di inklushon i apresio pa su abilidat diferente, Juan Javier Halabi tambe a risibí un rekonosementu pa su talento di por toka kaha di òrgel.
Alabes e mainta a keda deleita ku vários artisita di un Festival un Kanto pa Kòrsou manera Eldridson Eugenia, Harlianne Silvania, Veanira Reed, Deborah Gomez, Heidiluske Angelista, Dinette Aitatus i Arnulies Aitatus, Joël Villarreal i Richard Engelhardt. Siguidamente un tremendo show kultural a keda presentá ku a rindi tributo na Universo, Naturalesa, Elementonan Awa, Airu, Kandela i Tera & Kreashon di Kòrsou. Grupo nan ku a presentá esaki tabata: Influensia musikal Europeo, Influensia musikal Afrikano. Artistanan ku ta forma parti di e show: Steltenlopers, Grupo di Baile Explotion Dancers, Grupo di Baile D’Art PM, Grupo di Baile SKOBA, Grupo di Baile Memoria di Kòrsou i Akisha Albert.
Gobièrnu di Kòrsou a hasi entrega di trofeo na tur gruponan hudisial i gruponan uniformá den forma di un rekonosementu na Okashon di 35 aña kontinuo di nan partisipashon na dia di Bandera. Un representante di kada un di e organisashonnan aki a risibí e trofeo na momentu ku su grupo tabata desfilá riba Plasa Brion.
Ganadó di “Un Kanto pa Kòrsou”, Richard Engelhardt, a kanta su kansion titulá “Siendo Un Feto ya mi a stima’bo”, akompañá pa Grupo di baile Memoria di Kòrsou. Tambe durante di e programa Ganadó di Kantadó Mayó, Sharrel Adjatay Denisia a presentá su kansion titulá: “Na pia mes nos tei hal’é” , akompañá pa Brassband PCD, Drojeanz Dance Organization i presentashon D’Art. E mainta a keda klausura ku Presentashon di Rei di Tumba sr. Dibo Doran ku su tumba ganadó: “Kòrsou bo ta den su Gloria” akompañá pa presentashon Drojeanz Dance Organization, Grupo di Baile Explotion Dancers, Grupo di Baile Sembra Alegria i Grupo di Baile di Memoria di Kòrsou.
Gobièrnu di Kòrsou ta mira bèk riba un momento di reflekshon i alegria dunando honor na e símbulo di nos identidat ku ta nos Bandera na okashon di e di 35 aniversario.
Pa mas potrèt por klik riba e link aki: Facebook Ministerie van OWCS
—
KOMUNIKASHON


text:
Inougurashon Mural i kambio di Nòmber Parke Himno i Bandera ‘Rudy’ Rooi na Barber.
Inougurashon Mural i kambio di Nòmber Parke Himno i Bandera ‘Rudy’ Rooi na Barber.
Geplaatst op 05 October 2020 dor di Ministerio Enseñansa, Siensia, Kultura & Deporte
WILLEMSTAD – Den kuadro di duna honor na nos herensia i historia, Gobièrnu di Kòrsou ta duna rekonosementu na nos hendenan. Djadumingu 4 òktober 2020, Minister President sr. Eugene Rhuggenaath den su kalidat komo Minister enkargá ku Kultura a anunsiá ku Parke Himno i Bandera awor lo karga e nòmber di e baluarte di Banda Bou Rutilio “Rudy” Rooi. Na e okashon aki a hasi inougurashon tambe di un mural dediká na “Rudy Rooi” den e Parke na Barber.
Den su palabranan di dedikashon, Minister Presidènt a deklará;
“Awe nos ke balorá e pionero, esun ku e pensamentu i vishon pa krea e espasio kultural aki. Rudy a komprondé ku ta solamente ku dedikashon, trabou duru i perseveransia bo ta logra bo metanan. E a konektá na personanan ku por a yuda i a duna un man pa realisá e soño akí. E a yuda Kòrsou kosechá e sitio kaminda nos ta pará awe i kaminda hopi memoria i momentunan balioso a keda selebrá. Rudy, na nòmber di pueblo di Kòrsou, nos ta yama Rudy danki pa tur loke bo a nifiká pa nos kultura, pa laga kultura biba den bida di grandi i chikí i pa demostrá balornan ku ta importante den nos komunidat. “
E inougurashon a tuma lugá komo parti di e reflekshon kultural durante siman di kultura 2020. Durante e mainta aki, a reina un dushi ambiente kultural i ekspreshon di kachu. Nos maestro di seremonia, sr. Gilbert Basilio, a guia e akto bunita aki. Tambe nos hóbennan Naomi Josephina a kanta Himno i Giandro Marcelia a presentá ku un poesia.
Un pabien na Rudy Rooi i na pueblo di Kòrsou.
Klik aki pa tuma nota di e diskripshon di e: Deskripshon Mural Rudy Rooi òktober 2020
Inougurashon mural na barber
Djadumingu 4 òktober 2020, Minister President sr. Eugene Rhuggenaath den su kalidat komo Minister enkargá ku Kultura a anunsiá ku Parke Himno i Bandera lo karga e nòmber di baluarte di Banda Bou Rutilio “Rudy” Rooi.
**Riba e fotonan athunto por tuma nota di Minister E. Rhuggenaath, Minister Z. Jesus-Leito i direktor di Sektor di Kultura i Deporte Lizette Sambo-Velder huntu ku sr. Rudy Rooi i famia na momento di desvelo di e borchi i mural na Parke Himno i Bandera Rutilio (Rudy) Rooi.
Pa mas potrèt klik aki: Album Inougurashon Mural Barber


text:
Pronóstiko di tempu pa Kòrsou i bisindario bálido te djaweps mainta 06:00 o.l, 25 di aprel 2019. (potret + video)
Pronóstiko di tempu pa Kòrsou i bisindario bálido te djaweps mainta 06:00 o.l, 25 di aprel 2019.
Kompilá: djárason 24 di aprel 2019, 05:00 o.l. (09:00 UTC).
Tempu: Parsialmente nublá i awe mainta temporalmente hopi nublá ku chèns pa algu di áwaseru aki of aya. Mas lat den dia tempu seku lo prevalese.
Temperatura máksimo lo alkansá 30 ºC i temperatura mínimo 25 ºC.
Solo ta sali 06:20 i ta baha 18:49 o.l.
Bientu: For di direkshon ost i moderá; forsa 3 te 4 (12 te 30 km/ora, 7 te 16 nudo). Prinsipalmente den dia, ráfaga de bes en kuando te basta fuerte; forsa 5 (31 te 39 km/ora, 17 te 21 nudo).
Situashon general: Durante di awe mainta mas nubia lo plama riba nos region i esaki por kousa momentunan ku algu di áwaseru. Sinembargo di durashon kòrtiku.
E fluho di bientu lo sigui basta suak te moderá i laman tambe lo keda relativamente trankil durante e proksimo 24 ora.
Kondishon di laman: Trankil te moderá ku altura di olanan entre di 0.5 i 1.5 meter (2 te 4 pia).
Fenómeno spesial: Ningun
Perspektiva te djabièrnè mainta: Por lo general parsialmente nublá i no ta spera áwaseru signifikante.
Meteorólogo: Statia.


text:
Aruba Bank cu informacion tocante solucion digital pa comunidad di 60+
ORANJESTAD, Aruba – 03 di maart 2021: Aruba Bank a uni na Fundacion Movemento ta Bida y Setar pa den e projecto “Hunto grandi, grandi hunto” dedica specialmente na nos 60+.
E meta di e projecto ta pa informa y educa e comunidad 60+ arriba diferente tema importante cu tin di haber cu servicionan bancario y e solucionnan cu innovacion ta ofrece awendia pa tur cliente di banco. Cu e pandemia mundial, ta bira mas importante cu nunca pa tur cliente, tin acceso na nan cuentanan bancario for di na unda cu nan ta y ki ora cu ta, na un manera facil y sigur.
E charla ofreci pa Aruba Bank diamars mainta, a enfoca ariba kico tur ta encera online banking, y con e grupo di 60+ por haci uzo di dje. A splika cu Aruba Bank ta ofrece asistencia personalisa na tur sucursal pa e comunidad di 60+ na e Digital Lounges di banco. A splica tur esnan presente tambe con pa proteha nan cuenta bancario di Aruba Bank. E sesion informativo tawata uno hopi interactivo entre expertonan y e publico.
Representantenan di Aruba Bank tabata presente despues di e charla pa por a duna asistencia na cada miembro cu tabata desea di ricibi mas informacion ariba e topico nan menciona of cualkier otro topico.
Pa mas informacion tocante servicionan digital y asistencia personalisa na cliente por yama 527-7777 of bishitawww.arubababnk.com.


text:
ORANJESTAD- Tabata un anochi bunita cu un ambiente colma di positivismo den Renaissance Convention Center diahuebs anochi. Un grupo grandi di hoben a haya nan diploma y mundo tana nan pia. E futuro ta den nan man y awor ta keda na cada un di nan pa scoge un estudio, sea aki of den exterior y traha asina riba un carera briyante. Minister di Asuntonan Economico na nomber di Prome Minister Eman a entrega un plakaat y un regalo na e miho graduado di Colegio VWO Roderick Tapia.
Riba e cijferlijst di Tapia ta pronk tres tien, dos negen, tres acht y dos zeven. Impresionante. Na momento cu el a lesa su puntonan tur presente a aplaudi su logro den forma abrumador. Caribbean Mercantile Bank a bin cu un cheque di mil dollar como regalo pa Roderick. Na momento cu Roderick a hiba palabra, el a gradici su mayornan, su famia, su amigonan y su amiga Naomi, kende semper a kere den dje. Mesora el a bisa tambe cu como miembro di Aruba Lions Club e ta regala su check na e Fondo Social di Colegio Arubano. E gesto aki di Roderick a emociona tur presente y cay den asina bon tera cu e representante di Banco CMB a bisa cu e ta regal’e un otro mil dollar pa e usa pa su mes.
Minister Richard Arends cu masha entusiasmo a bisa cu p’e como ex Colegiano ta un honor cu e por a bin na e graduacion representando Prome Minister Mike Eman. “E cijferlijst ta realmente impresionante y esaki no ta solamente danki na Roderick su perseverancia, pero tambe danki na e apoyo cu e ta ricibi di su mayornan, famia y amigonan, pero sigur tambe na e instituto educacional cu nos tabatin e privilegio di por a forma parti di dje, cu ta Colegio Arubano.” Minister Arends a manda palabranan di felictacion na tur graduado di Aruba.
“Nos como gobierno ta sigui apoyo y inverti den educacion. Colega Hooyboer semper ta hopi alerto riba desaroyonan cu tin den educacion, semper creando oportunidadnan nobo. Maneho economico di Gabinete Mike Eman ta enfoca riba creacion di oportunidad pa p.e. un persona cu tin un exact pakket por studia loke e kier, den ingenieria, tecnologia , inovacion y cu aki tin oportunidadnan pa e persona aki ora e caba di studia y a gana experiencia afo y kier bin bek pa hiba Aruba padilanti. No tin nada mas gratificante di wak tanto dedicacion di docente y studiantenan awenochi den e sala aki”, Arends a bisa na final.


text:
Fundacion Respeta Mi hunto den colaboracion ta duna informacion di abuso di mucha ta un tema delica pa comunidad di Aruba pero e anochi ta enfoca mas cu abuso di mucha homber cu ta un situacion preocupante. Lamentablemente dia pa dia muchanan ta wordo abusa sexualmente. Nan ta bisa cu ‘mare niun mucha mester a...
UltimoNoticia:
Ta keda trece conscientisacion riba asuntonan di droga
Prevencion di abuso ta responsabilidad di tur
Proteccion di nos hubentud
Calidad den duna servicio
Abuso ta keda bin den famia
Mester ta disciplina cu diabetes
Factornan di comete un crimen
Negligencia di muchanan
Prome señalnan di persona cu dementia
Efectonan di abuso sexual
Mucha, hoben y adulto cu diabetes tipo 1
Meta di fundacion ta pa hende sinti nan mes na cas
Ta importante pa cada mayor ta envolvi den bida di nan yiu
Mester tin un bon enfoke y claridad den bida
Etapa y señalnan di abuso
Crimen bou di e hubentud
Actividad pa salud ta conta pa tur tipo di hende
Lo sigui traha riba campaña di prevencion
Violencia den famia a subi
Semper mester raporta ora tin abuso di mucha
Ta keda trece conscientisacion riba asuntonan di droga
Departamento di fundacion FMAA (fundacion maneho di adiccion Aruba). Emmeline Webb cu ta trahador social a splica nan trabou como departamento y proyecto cu nan tin pa evita y conscientisa casonan den uzo di droga den nos hobenan. E meta ta pa guia y duna sosten na cada persona cu tin sea un problema di...
Prevencion di abuso ta responsabilidad di tur
Si un persona kier purba di abusa sexualmente di un persona ta importante pa bisa no. Corda core y busca ayudo ora hende purba abusa. Conta otro adulto of un persona di locual a pasa mas lihe cu ta posibel. E ta bisa cu mester compronde tambe cu no ta falta di dje si el...
Proteccion di nos hubentud
Pa e combinacion di diferente factor ta causa problema entre hoben. Den e parti social Pemberton ta splica cu hoben ‘mester tin mas cos pa haci despues ora nan tin tempo liber’.E ta continua splica cu mayoria cu ta cay sera, ta pa motibo cu nan no tin tempo liber haciendo algo productivo cu nan...
Calidad den duna servicio
Director Evelyn Yarzagaray a duna splicacion di aña 2019 unda e ta bisa cu tabata uno sumamente satisfecho. Nan a wak positivo y kico a funciona y kico no a funciona pa asina por haci adaptacion na esey. El a remarca cu un di parti mas fuerte tabata e parti di inverti den educacion sexual...
Abuso ta keda bin den famia
Monique Giel Labad, verpleegkunde tiener consulent di Wit Gele Kruis a duna splicacion den situacion di hoben ta crece den maltrato of abuso y cuanto caso registra di violacion tin. Segun Giel Labad, e cifra di Wit Gele Kris Na 2018 nan tabatin 72 mama hoben cu a haya yiu. Nan ta contento cu e...
Mester ta disciplina cu diabetes
Prakrijk Ondersteuner Huisarts (POH) ta duna informacion tocante diabetes tipo 2 den comunidad, edad ta bahando cada biaha mas den e malesa no na Aruba so pero mundial. Tambe mester keda enfatisa pa persona cambia nan estilo di bida y movecion. Jasmira Mora, coordinador praktijk ondersteuner a duna informacion tocante dia internacional di diabetes y...
Factornan di comete un crimen
Pemberton -Leonard cu hende ta bisa cu tur cos ta cuminsa na educacion di cas. Pero algun tin bon educacion pero ainda ta comete un crimen. Pemberton – Leonard ta contesta cu tin un dicho ta bisa ‘it takes a village to raise a child’ e ta tuma un barrio pa cria un mucha. Agregando...
Negligencia di muchanan
Director Evelyn Ras-Yarzagaray di Famia Planea a papia di negligencia di mucha ta keda un problema constante pa Aruba. Ta mirando tur dia consecuencianan di caso nan di negligencia. E ta splica cu no tin prueba cla di kico ta ora tin hayamento di yiu pa loco. No tin guia cerca e personan aki. Pareha...
Prome señalnan di persona cu dementia
Prome señal di un persona cu tin dementia ta lubida y no corda kico a pasa un rato pasa. Mayoria di biaha e persona ta pidi su dokter di cas pa un verwijsbrief pa centro di memoria. Eynan e persona ta haya henter un check up pa un specialista of psicologo. Tambe un persona di...


text:
Mester konsientisá nos komunidat mas riba seguridat den trafiko
Mester konsientisá nos komunidat mas riba seguridat den trafiko
Willemstad – Resientemente JCI Willemstad durante di su reunión di miembresia a tene un enkuentro di informashon kaminda a invitá e hòben profeshonal sr. Lernnerth Angela pa elaborá riba e tópiko di seguridat den trafiko na Kòrsou. Nos a konta tambe ku presensia di 2 parlamentario den persona di sr. Yael Plet i sr. Stephen Walroud.
Tabata un presentashon super na nivel den kua a trese diferente aspekto dilanti kiko ta esensial pa por tin un trafiko aun mas sigur. Tambe a repasá algún estadistika di aksidentenan ku a tuma luga kual hopi aspekto a kondusi na esaki p.e. outonan defisiente, ekseso di velosidat, uzo di alkohol, no a huza faha di seguridat ets. ets. Otro temanan di relevansha ku a diskuti ariba tabata falta di leinan adekua ku mester indika na ki banda e stür di un outo mester ta i kòntròl pa ku porsentahe di alkohol serka outomobilistanan i tambe riba posibel opshonnan pa prevení e oumento di filanan i mehorashon di nos infrastruktura pa mas usuario por partisipa den nos trafiko na un manera sigur. E informashon i interakshon balioso ku a surgi ta indiká ku gobiernu por parte tin un tarea pa halsa e nivel i frekuensha di konsientisa nos komunidat riba e tema di seguridat den trafiko. E ta toka nos tur i den presensia di sr. Plet i sr. Walroud nos por a sinti ku nan lo bai duna nan aporte na esaki den Parlamentu.
JCI Willemstad di su banda tambe lo keda pone atenshon i énfasis pa nos trafiko por bira mas sigur, ku menos aksidente, viktima i dañonan material.


text:
Piercing
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
Piercing ta un palabra Ingles cu ta nifica perfora na Spaño ta yam'e 'el anglicismo' pirsin, aunke tambe ta wordo uza e termino perforacion, dus 'haci buraco'.
Tecnica[editá | editá fuente]
E piercing ta consisti di e implantacion generalmente decorativo of ritual dor den un renchi di piercing na diferente parti di curpa. Pa realisa esey bo ta haci un perforacion cu un hangua special den parti desea siguiedamente bo ta procede e introduccion di e piercing den e cabidad realisando cu e hangua. E elementonan di e piercing ta wordo traha dor di acero kirugico, titanio, platino, niobio, oro of PTFE. E miho di tur pa uza ta titanio.
Historia[editá | editá fuente]
No por establece na ki momento concreto e piercing a parce den historia di humanidad. Desde e antiguo Roma tur su miembro di guardia di Cesar nan tawata uze como demostracion di birilidad renchi den e nipelnan. Tambe den e epoca Victoriana e muhenan di halto sociedad nan tawata pone renchi na nan nipelnan pa hisa su volumen. Na India e ta un tradicion pa pone renchi den nanishi di muhenan. Ora nan ta chikito (menor): e tradicion ki ta wordo practica cu su welanan, cu ta hacie na su nietanan prome cu nan ta bay casa. Ora e piercing ta situa den e espacio entre dos burac'i nanishi ta ricibi e nomber Septum. Hopi gruponan etnico nan a uze y actualmente nan ta sigui practica como na Polinesia, Africa, India etc. Ainda ta existi e custumber di algun gruponan etnico na Brazil. Nan ta hacie un incision bou di e lip lo cua pocopoco ta bay amplia hasta cu ta yega na e size desea. Den diferente tribunan di Africa ta hopi comun e custumber ki. E muhenan soltera nan ta amplia nan lip den e momento cu nan ta compromente cu su guy te na e momento di celebracion di boda.
Finalmente nos por bisa cu tin diferente tipo practica den historia. Cu e uzo di e piercing den curpa, ritonan of ceremonia te dia di djawe. Pero loke si ta berdad ta cu te ainda tin hopi tribunan ta sigui practica, pero e piercing di awendia ta wordo practica mas tanto p'e hobennan pa motibo di estetica.
Piercing den horea[editá | editá fuente]
Hopi hende sa practica e piercing aki ya pa hopi tempo kaba, praktikamente den kultura tribunal. Tin scritura considerabel y arkeologico prueba di e practica aki. Curpa di momia tawatin piercing cu a wordo haya, hasta esun di mas bieu a wordo data 5,300 aña bieu di Ötzi the Iceman cu a hay'e na Austria.